“МАРДИ МАЙДОН” – ЖОНЛИ ИЖРОДАГИ ҚЎШИҚЛАР ФЕСТИВАЛИ НИЗОМИ ТАСДИҚЛАНДИ! 24.06.2017 06:07\n“Марди майдон” – жонли ижродаги қўшиқлар фестивалига 2011 йилда асос солинган бўлиб, фестиваль кўп сонли мухлислар, айниқса истеъдодли ёшлар ва кенг жамоатчилик томонидан катта қизиқиш билан кутиб олиниб, ўз обрў-эътибори ва юксак нуфузи билан қўшиқчилик санъатининг тараққиётида муҳим аҳамият касб этган. Фестиваль ташкилотчиларининг тинимсиз меҳнатлари туфайли кўплаб ёш, иқтидорли ижрочилар, қолаверса, миллий эстрада санъатимизнинг умидли истеъдодлари кашф этилди. Ёшларимиз орасидаги ноёб истеъдод эгалари бўй кўрсатиб, халқимиз назарига тушди. Аслида истеъдодли кишилар миллатнинг юзи ва маънавий бойлигидир. Жонли ижродаги ушбу фестиваль Милена Мадмусаева, Малика Эгамбердиева, Шерзод Ортиқов, Умида Хўжаева, Гўзал Жуманиёзова (Дилсўз), Машҳурбек Раимжонов, Гуласал Абдуллаева каби қобилиятли ёшларни ижод майдонига олиб чиқди. Айни кунларда уларнинг барчалари “Ниҳол” мукофотига сазовор бўлиб, халқимизнинг энг улуғ ва энг азиз байрами бўлган Мустақиллик байрамларига бағишланган катта концерт дастурларида, Наврўз умумхалқ байрамига бағишланган сайлларда фаол иштирок этиб, ўзларининг қўшиқлари билан халқимиз қўнглига қувонч ва завқ-шавқ бағишлаб келмоқда.\nМуҳтарам Президентимиз Шавкат Миромонович Мирзиёев томонидан маданият ва соҳасини янада ривожлантириш борасида кўрсатилаётган чексиз ғамхўрлик санъат аҳлини янада илҳомлантириб, янги-янги ижодий зафарларга чорламоқда.\nҚарийб, уч йиллик танаффусдан сўнг, “Марди майдон” жонли ижродаги қўшиқлар фестивали улуғ ниятлар билан қад ростламоқда. Демак, фестиваль ота-боболаримиздан бизга мерос бўлган табаррук заминни, бу ёруғ оламда биз учун ягона ва муқаддас Ўзбекистонни авж пардаларда жонли ижрода баралла куйлашга шайланиб турган истеъдодли ёшларни Ватан саодатини, халқимиз бахтини тараннум этиш учун мардлар майдонига таклиф этади.\nФестиваль икки босқичда ташкил этилади. Биринчи босқич “Ўзбекконцерт” давлат муассасасининг Қорақалпоғистон Республикаси ва вилоятлар ҳудудий бўлимлари томонидан туман ва шаҳарларда ўтказилиб, биринчи босқич ғолиблари ҳудудий бўлимларнинг тавсиясига кўра, фестивалнинг иккинчи Республика босқичида қатнашади. Фестивални ўтказиш муддатлари Республика Маданият вазирлиги ҳузуридаги “Ўзбекконцерт” давлат муассасаси томонидан белгиланади.\n“Ўзбекконцерт” давлат муассасаси томонидан жорий йилнинг 22 июнь куни “Марди майдон” – қўшиқлар фестивали Низоми тасдиқланди!\nУшбу Низомда Фестивалнинг мақсад ва вазифалари, уни ўтказиш тартиби ва шартлари, лауреатларни аниқлаш мезонлари, Фестивални молиялаштириш ва лауреатларни тақдирлаш белгиланган.\n“Марди майдон” – қўшиқлар фестивалининг\nТабиий ва такрорланмас қобилият истеъдод дейилади. Истеъдод эса туғма неъмат бўлиб, камёб инсонларгина истеъдод соҳиблари бўлади.\nУларни асраб-авайлаш ва қадрлаш зарур. Бундай кишилар келгусида миллатнинг, халқнинг маънавий-интелектуал мулкига айланади.\nАзал-азалдан халқимизнинг истеъдодли фарзандлари ўзларининг ноёб қобилияти, иқтидори ва куч-қудратини ҳамманинг кўз ўнгида намойиш этишган. Полвонларимиз гиламда, дорбозлар баланд дор устида, хонанда ва ҳофизлар эса саҳналарда баралла куч синашиб келган. Донишманд халқимизниннг “Мард майдонда синалади” деган улуғ ҳикматли нақли бор.\n“Марди майдон” – жонли ижродаги Республика қўшиқлар фестивалини ўтказишдан кўзланган асосий мақсад истеъдодли ёшларни излаб топиш, янги умидли овозларни кашф этиш, уларни мардлар майдонига – саҳнага чорлаш, ўз истеъдодларини намойиш этишлари учун зарур шарт-шароитлар яратиш, моддий ва маънавий қўллаб-қувватлаш, рағбатлантириш ва кенг жамоатчиликка таништиришдан иборат.\nЎзбекистон Республикаси Маданият вазирлиги ҳузуридаги “Ўзбекконцерт” давлат муассасаси 2017 йил июль ойидан бошлаб (икки ойда бир марта) “Марди майдон” Республика қўшиқлар фестивалини таъсис этади ва ўтказади.\nI. Фестивалнинг мақсад ва вазифалари\nМиллий оҳангларга ва миллий ифтихор туйғуларига йўғрилган, Ватан, она табиат, гўзаллик, нафосат, инсонийлик, бағрикенглик, бунёдкорлик, севги, меҳр ва муҳаббат каби мавзуларда янги қўшиқлар яратиш, эстрада қўшиғи, катта ашула, мумтоз (анъанавий), академик (опера) хонандалиги ва бахшичилик йўналишида ижод қилаётган ёш истеъдодларни излаб топиш, уларни қўллаб-қувватлаш ва ёш ижодкорларнинг малакасини ошириш, катта саҳналарда ўз санъатини намойиш этиш учун кенг йўл очиб бериш, донишманд халқимизнинг “Мард майдонда синалади” деган улуғ ҳикматини ёшлар ўртасида кенг тарғиб қилиш фестивалнинг асосий мақсади ва устувор вазифасидир.\nII. Фестивални ўтказиш тартиби ва шартлари\nФестиваль икки босқичда ташкил этилади. Биринчи босқич “Ўзбекконцерт” давлат муассасасининг Қорақалпоғистон Республикаси, вилоятлар ва Тошкент шаҳар ҳудудий бўлимлари томонидан туман ва шаҳарларда эстрада қўшиғи, катта ашула, мумтоз (анъанавий), академик (опера) хонандалиги ва бахшичилик йўналишларида фаолият юритаётган ижодкорлар ўртасида ўтказилади.\nҲудудий бўлимлар бешта йўналиш бўйича биринчи ўринларга сазовор бўлган иштирокчиларни Республика (иккинчи) босқичига тавсия этади.\nФестивалнинг иккинчи босқичини ўтказиш муддатлари Республика Маданият вазирлиги ҳузуридаги “Ўзбекконцерт” давлат муассасаси томонидан белгиланади.\nФестивалда Ўзбекистон Республикаси резидентлари бўлган жинси, ирқи, миллати, тили, дини, эътиқоди, ижтимоий келиб чиқишидан қатъий назар 17 ёшдан 30 ёшгача бўлган профессионал ва ҳаваскор санъаткорлар иштирок этишлари мумкин.\nФестивалнинг асосий шарти – қўшиқлар фақат жонли ижро этилади.\nФестиваль “катта ашула”, мумтоз (анъанавий), эстрада қўшиқлари, академик (опера) хонандалиги ва бахшичилик йўналишлари бўйича ўтказилади. Фестивал иштирокчиси ушбу Низом талабига кўра қайд этилган йўналишлар асосида ўзи танлаган жанрда иккита асар ижро этади.\nФестивалда иштирок этишни истаган истеъдод соҳиблари “Ўзбекконцерт” давлат муассасасининг Қорақалпоғистон Республикаси, вилоятлар ва Тошкент шаҳар ҳудудий бўлимларига қуйидаги ҳужжатларни тақдим этишлари керак:\n- Фестивал Ташкилий қўмитасига ариза (1-илова);\n- иштирокчи ҳақида маълумотнома (2-илова) ва икки дона фото сурат;\n- Фестивалда ижро этиладиган 2 та асарнинг матни, асар муаллифларининг исми-шарифи, асарларнинг номи ва CDда ёзилган аудио варианти;\n- паспорт нусхаси (яшаш манзили билан);\n- маълумоти ва мутахассислиги (дипломи нусхаси).\nТавсия этилган қўшиқларнинг янгилиги, оригиналлиги, матнининг таъсирчан ва бадиий образларга бойлиги, ижодкорнинг овози, саҳна ҳаракати, нутқ маданияти ва ижро услуби фестивалда қатнашиш ҳуқуқини таъминлашда асосий мезон ҳисобланади.\nТақдим этиладиган асарлар миллий анъаналаримиз ҳамда умумбашарий қадриятларга зид бўлмаслиги лозим.\nIII. Ташкилий қўмитанинг вазифалари\nТашкилий қўмита Фестивалда иштирок этишни истаган ёш ижрочиларни ҳар икки ҳафтада ташкил этиладиган махсус кастинглар асосида, мазкур Низомнинг II бўлимида назарда тутилган тартибда саралаб олади, бу ҳақда қарор чиқаради ва баённома билан расмийлаштиради.\nМазкур Низом талаблари Фестиваль иштирокчиси томонидан бузилган тақдирда иштирокчи Фестивалдан четлатилади.\nТашкилий қўмита Фестивал доирасида ўтказиладиган барча концертларнинг сценарийсини, дастурини тайёрлайди ва тасдиқлайди.\nФестиваль лауреатларини тақдирлаш маросимини ташкил этади.\nФестиваль лауреатига айланган ва ўз истеъдодини намойиш эта олган ёш иқтидорли хонандаларга ташкилотчилар томонидан ўз ваколатлари доирасида амалий ёрдам кўрсатилади.\nIV. Экспертлар комиссиясининг ваколатлари\nСоҳанинг малакали мутахассисларидан иборат Экспертлар комиссияси ташкил этилади.\nЭксперт комиссияси фестиваль лауреатларини аниқлашда бевосита иштирок этади.\nЭксперт комиссияси фестиваль доирасида ўтказиладиган концертларда чиқаётган ёш ижрочиларга саҳна маданияти, қўшиқ куйлаш, ижрочилик маҳоратини ошириш борасида тегишли тавсиялар бериб боради.\nV. Лауреатларни аниқлаш мезонлари\nФестиваль лауреатлари Эксперт комиссияси томонидан 10 баллик тизимда, қуйидаги мезонлар орқали аниқланади:\n- ижро маҳорати ва услуби;\n- овоз имкониятлари;\n- асар матнининг мукаммаллиги ва таъсирчанлиги;\n- саҳна ҳаракати (артистизм);\n- саҳна либоси (имиж).\nVI. Фестивални молиялаштириш\nва лауреатларни тақдирлаш\n“Ўзбекконцерт” давлат муассасси ўз ички имкониятларидан келиб чиқиб, фестивални ўтказиш учун пул маблағлари ажратади.\nФестиваль лауреатлари учун Ташкилий қўмита номидан дипломлар тайёрлайди; репетиция ва концертлар ўтказиладиган зални ижарага олади.\nФестиваль лауреатига айланган барча ёш ижрочилар Ташкилий қўмитанинг махсус дипломи билан тақдирланади. Шунингдек, мухлисларнинг олқишларига қараб муайян хонандага ҳомийларнинг эсдалик совғалари ҳам топширилади.\n“Ўзбекконцерт” давлат муссасаси фестиваль ғолибларини давлат тадбирларига жалб қилади ҳамда, мамлакатимиз ва хорижда ўтказиладиган гастрол-концерт сафарларига тавсия этади. Эксперт комиссияси фестивал совриндорларига баҳо беришда томошабинлар ва санъат мухлисларининг овози, яъни уларнинг хулосаларини ҳам эътиборга олади.\nФестиваль ғолибларини аниқлаш мазкур Низомда белгилаб қўйилган мезонлар орқали Эксперт комиссияси томонидан амалга оширилади.\n2017 йил фестиваль ғолиблари йилнинг декабрь ойида ўтказиладиган якуний тадбирда аниқланади ва гала концерт ўтказилиб уларга ташкилий қўмита ҳамда ҳомийларнинг Диплом ва қиммат баҳо совғалари топширилади.\nШунингдек, қуйидаги миқдорда пул маблағлари билан мукофотланади:\n1-ўрин – 5 млн. сўм пул мукофоти, 1-даражали диплом (5-та мукофот)\n2-ўрин – 3 млн. сўм пул мукофоти, 2-даражали диплом (5-та мукофот)\n3-ўрин – 2 млн. сўм пул мукофоти, 3-даражали диплом (5-та мукофот)


Илҳом Мўминжонов "Нефтчи"нинг илк мағлубиятига нима сабаб бўлгани ҳақида гапирди\n30 май, 2021, 22:27\nТеглар:ФК Нефтчи | Илҳом Мўминжонов | ФК Бухоро\nПро-лигада кураш қизғин тус оляпти.\nПро-лигада етакчиликни ўзида сақлаб келаётган “Нефтчи” клуби “Бухоро” майдонида бўлиб ўтган учрашувда мавсумдаги илк мағлубиятини қабул қилди.\nМезбонларнинг киритган иккита голига фарғоналиклар жавоб қайта олмадилар. Учрашувдан кейин ўтказилган матбуот анжуманида фарғоналиклар устози Илҳом Мўминжонов мағлубият сабаблари ҳақида гапирди, бу хусусида “Нефтчи” матбуот хизмати хабар берди.\n- Бугунги ўйинда Шавкат Саломовнинг иккита маҳоратли узатмаси орқали "Бухоро" жамоаси гол уришга муваффақ бўлди. Футболда прессинг қўллаб хавфли вазиятлар яратиб, гол урмасанг жамоа ғалаба қозона олмайди. Бу борада бухороликлар яратилган имкониятлардан унумли фойдаланишди.\nБугунги ноқулай иссиқ ҳаво ҳарорати етакчи футболчиларимизга ўз таъсирини ўтказган кўринади, бугун улар керакли савияда ўйинларини намойиш эта олишмади, деб ўйлайман. Бугун "Бухоро" клуби ўз кучи ва маҳорати эвазига ғалаба қозонди. Биз эса ҳаққоний мағлуб бўлдик. Жамоамизда икки ёш ва иқтидорли ҳужумчиларимизнинг йўқлиги билинди. Чунки улар олимпия термаси сафида халқаро турнирда иштирок этиб, кеча Тошкентга қайтиб келишди. Кейинги ўйинга улар жамоамиз билан биргаликда тайёргарлик олиб боришади. Про-лигадаги кейинги рақибимиз "Олимпик" ҳам кучли жамоа ҳисобланади ва биз бу учрашувга жиддий тайёргарлик олиб борамиз.\nМақсадимиз ҳар доимгидек биринчи ўринни эгаллаб, Суперлигага йўл олиш, - дейди бош мураббий.


Хизматчидай фикр қилиш — Dilkashradio.com\nХизматчидай фикр қилиш\nҚадрли тингловчилар бугун ўтган галги суҳбатимизни давом эттирамиз. Биз ўтган сухбатимизда хизматчи бешта муносабатни миясига қуйган ҳолда хизмат қилиши лозимлигини айтиб ўтган эдик. Бу муносабатлардан бирини ўтган сафар чуқур изоҳладик. Энди эса қолган муносабатлар ҳақида сухбатимизни давом эттирсак. Хизматчи бошлиқдай эмас бошқарувчидай фикр қилиши керак. Хизматчилар ҳамма нарсанинг эгаси Худо эканлигини эсда тутиши лозим. Муқаддас Каломда бошқарувчи бошқаларнинг ишончини қозонган хизматкордай бўлиши лозимлиги ёзилган. Юсуф ана шундай хизматчилардан бири эди. У Мисрдаги қамоқхонада ишочли хизматчидай хизмат қилган. Пўтифар ўз уйини унга ишониб топширди. Кейин эса қамоқхона бошлиғи унга бутун қамоқхона ишларини ишониб топширди. Охирида эса Фиръавн халқини бошқаришни унга ишониб топширди.\nХизматчи бўлиш ва бошқарувчилик доимо ёнма-ён юради. Худо ҳар иккала сифатда ҳам ишончли бўлишимизни талаб қилади. 1 Коринфликлар 4:2 оятда: “Умуман идора қилувчидан талаб қилинадиган нарса сидқидилдан ишлашдир.”, деб ёзилган. Худо сизга ишониб топширган ресурсларни қандай ишлатяпсиз? Ҳақиқий хизматкор бўлиш учун ҳаётингиздаги пул мавзусини ҳал қилишингиз керак. Чунки Инжилда “ҳеч ким иккита хўжайинга хизмат қилол”маслиги ёзилган. Инжилда иккита хўжайинга хизмат қилмаслигингиз керак деб эмас, хизмат қилолмайсиз деб ёзилган. Сиз ёки хизмат қилиш учун яшайсиз, ёки пул топиш учун хизмат қиласиз. Икковидан бирини танлашингиз лозим. Агар сиз ҳақиқатдан Худонинг ҳақиқий хизматкори бўлишни истасангиз, бутун вақтингизни Худога ажратишингиз керак. Худо сиздан бутунлай содиқ бўлишингизни талаб қилади. Унга қисман содиқ бўлиш ярамайди.\nПул ҳаётингиздаги Худонинг ўрнини босиши мумкин бўлган энг катта куч-қудратдир. (Албатта Худо эмас) кўпчилик имонлилар ҳаётимдаги моддий маблағни кўпайтирганимдан сўнггина Худога хизмат қилишни бошлайман, деб ўйлашади. Бу ўта бемаъни фикр. Бой бўлиш гуноҳ эмас аммо бойликка қул бўлиш гуноҳдир. Худонинг ҳақиқий хизматчилари эса пулдан кўра Худонинг улуғворлигини биринчи ўринга қўядилар. Хақиқий хизматчи ўз бойлигини Худонинг улуғворлиги учун ишлатади.\nҲақиқий хизматчи бошқаларнинг қандай ишлаётганига эмас, ўз ишига эътибор беради. Улар ишларини бошқаларнинг ишлари билан таққосламайди, танқид қилмайди, ёки мусобақалашмайди. Улар Худонинг уларга берган иши билан жуда банд бўлишади. Худонинг хизматкорлари орасидаги мусобақа жуда ҳам бемаъни.\nБиз ҳаммамиз бир оиламиз. Бизнинг мақсадимиз эса ўзимизнинг яхшилигимизни кўрсатиш эмас, Худонинг яхшилигини кўрсатиш. Ҳаворий Павлус шундай деб ёзган эди: “Шухратпараст бўлмайлик, бир-биримиздан рашқ қўзғамайлик, бахиллик қилмайлик.”\nХизматкорлар орасида рашк-хасадга ўрин бўлмаслиги керак. Бошқаларни танқид қилишга кетган вақтни Худога хизмат қилишга ишлатиш мумкинлиги ҳақида ўйласангиз яхши бўлади. Худога хизмат қилиш учун олға азизлар!.\nМуқаддас Руҳ ҳақида\nТинчлик ўрнатиш ҳақида 2 қисм


Кечки дайжест: 4 октябрнинг энг муҳим хабарлари\n20:26 / 04.10.2016\nЯкунланиб бораётган 4 октябрь Ўзбекистон ва жаҳонда юз берган турли воқеа-ҳодисаларнинг энг саралари Kun.uz дайжестида.\nТошкентда келаси йили бутун дунёга машҳур Hilton бренди остида фаолият юритувчи меҳмонхона пайдо бўлиши мумкин. Бу ҳақда, Sputnik агентлигининг "Ўзбектуризм"даги манбасимаълум қилган.\nЁқутистонлик талаба қулоқчинлар туфайли муаллимга ҳужум қилди\nИнтернет тармоқларида Ёқутистондаги коллежда машғулотлар кетаётган пайтда талабанинг муаллимга ҳужум қилган видеоси кенг тарқалмоқда.\nМалайзияда мактаб томига бортида ҳарбийлар бўлган вертолёт қулаб тушди\n4 октябрь эрталаб Малайзия шарқидаги Тавау шаҳридаги мактаблардан бирининг томига бортида 14 ҳарбий бўлган Sikorsky S-61 вертолёти қулаб тушди, деб хабар бермоқда "Синьхуа" ахборот агентлиги.\nБуюк Британия, АҚШ, Франция, Италия ва ГФРнинг юқори лавозимли мулозимлари 5 октябрь куни Суриядаги инқирозга барҳам беришнинг сиёсий чорасини ишлаб чиқиш бўйича музокаралар ўтказади.\nHitmanNiko томонидан яратилган модификацияда Samsung Galaxy Note 7 GTA V ўйини учун портлатувчи қурол сифатида қўлланган.\nGM Uzbekistan Беларусда Ravon брендини намойиш этди\nЖаҳон чемпионати-2018 саралашининг учинчи босқичи, “А” гуруҳи, 3-туридан ўрин олган Ўзбекистон – Эрон учрашувини Бенжамин Уильямс бошчилигидаги австралиялик ҳакамлар бригадаси бошқариб боради.


DataLife Engine > Версия для печати > Шавкат Мирзиёев айрим ҳокимларни ишдан олиш бўйича кўрсатма берди\nDataLife Engine > Breaking news / Сиёсат > Шавкат Мирзиёев айрим ҳокимларни ишдан олиш бўйича кўрсатма берди\nЎзбекистон Республикаси президенти Шавкат Мирзиёев раислигида 19 май куни тадбиркорликни қўллаб-қувватлашга қаратилган қўшимча чора-тадбирлар бўйича видеоселектор йиғилиши ўтказилгани ҳақида хабар бергандик.\nЙиғилишда давлат раҳбари тадбиркорлар ҳуқуқлари кафолатлари ва мулк дахлсизлигини таъминлаш масаласига тўхталиб, ҳокимларни қаттиқ огоҳлантирди.\nШунингдек, президент маҳсулот, ускуна, хомашё ҳамда айланма маблағлар учун кредит олишда тадбиркорларга ўрнатилган барча чекловлар олиб ташланиши кераклигини таъкидлади. Марказий банкка кичик бизнес ва оилавий тадбиркорлик субъектларига кредитлар бериш шартларини соддалаштириш бўйича топшириқ берилди.\nЙиғилишда тижорат банклари олдидаги вазифаларга ҳам тўхталиб ўтилди.\nХалқ қабулхоналари ва Бош вазир қабулхоналарига келган мурожаатларнинг 55 фоизи банк кредитлари билан боғлиқлиги бу борадаги муаммолар кўламини кўрсатади. Шунингдек, банк хизматлари бўйича тадбиркорлар мурожаатлари Миллий банкда 10 фоиз, Микрокредитбанкда 11 фоиз, Агробанкда 13 фоиз ижобий ҳал қилинган, холос.\nПрезидентимиз банк фаолиятига мижозларга хизмат кўрсатиш сифатига қараб баҳо берилишини алоҳида қайд этди.\nЙиғилишда тадбиркорлар билан ишлашда сусткашликка йўл қўйган айрим туман ва шаҳар ҳокимларини вазифасидан озод қилиш бўйича кўрсатма берилди.\nМутасаддилар йиғилишда муҳокама қилинган масалалар ижросини ташкил этиш юзасидан ахборот берди.


Тургистан ҳақидаги фильм сабаб Туркманистонда АҚШга қарши ташвиқот кучайди\n23 сентябр 2020, Тошкент вақти: 16:12\nТуркманистон ҳукумати “Тургистан” диктатори ҳақидаги фильмдан норози, Голливудда ишланган бу жангари фильм намойишини тақиқлаб қўйган. Тақиқ ортидан мамлакатда “Туркманистон душмани бўлган Америка”га қарши ташвиқот кампаниясига зўр берилмоқда.\nРежиссор Майкл Бей томонидан суратга олинган “6 Underground” фильми тўқима мамлакат бўлган Тургистан, унинг қонхўр диктатори Ровач Алимовни йўқ қилишга доир ўтказилган махсус амалиёт асосида қурилган.\nСценарийга кўра, диктаторни ағдариш, одамларни зулмдан халос қилиш амалиёти ортида маълум бир давлат эмас, миллиардер ва унинг бир гуруҳ кўнгилли шериклари туради. Фильмда Туркманистон сўзи ишлатилмаган, аммо ўхшаш саҳналар бор, титрда айрим воқеалар Ўзбекистон ғарбида кечаётганига доир эслатмалар ҳам мавжуд.\nЎтган декабр ойида экранга чиққан бу фильм Туркманистонда тезда оммалашган, ҳукумат фильмни расман тақиқлаши ортидан унинг яширинча намойиши авж олгани қайд этилади.\nТуркман ҳукуматининг АҚШга қарши ташвиқот кампанияси тақиқларга қарамасдан мамлакатда фильм оммавийлашишидан сўнг бошланган.\nОзодлик радиосининг Туркман хизмати хабар беришича, мамлакат вилоятларида ўтказилаётган ташвиқотларда “АҚШ Туркманистоннинг душмани эканлиги, мамлакатни парчалаш, аҳоли норозилигини қўзғаш учун барча воситалардан фойдаланаётганига” диққат қаратилмоқда.\nБу ташвиқотларга маҳаллий ҳокимият, бюджет ташкилотлари вакиллари, шунингдек, юқори синф ўқувчилари жалб қилинаётгани айтилади.\nАҚШнинг Туркманистондаги элчихонаси фильм муносабати билан бошланган аксил-америка кампанияси юзасидан Озодлик радиосига изоҳ ҳам берган.\n“Мазкур фильм кўнгилочар хусусий компания томонидан суратга олинган бадиий фильм. АҚШ ҳам, АҚШнинг Ашхободдаги элчихонаси ҳам, Туркманистон билан мустаҳкам ва самарали муносабатлар тарафдори. Бу яқинда Вашингтонда ўтган икки томонлама сиёсий маслаҳатлар, C5+5 мулоқот гуруҳи доирасидаги ҳамкорлик, икки мамлакатлар ўртасида ўсиб бораётган савдо алоқалари, шунингдек, биз ҳамкорликда ишлаётган таълим ва маданий соҳадаги кўплаб лойиҳалар билан ҳам тасдиқланган”, - дейилади АҚШнинг Туркманистондаги элчихонаси томонидан билдирилган муносабатда.\nТуркманистонда тақиқланган “Тургистан диктатори” ҳақидаги фильмга нисбатан расмий эътирозлар минтақанинг бошқа давлатларида ҳам қайд қилинмоқда.\nҚозоғистоннинг Туркистон шаҳри ҳокими Рашид Аюпов фильм ижодкорларига нисбатан эътирозлар билан чиққан.\n“Бизнинг фикримизча, дунё бўйлаб бу фильмни кўрган миллионлаб томошабинлар тўқиб чиқарилган Тургистан мамлакати ҳақида ўйлаши ва бизнинг шаҳримиз ҳақида салбий фикрга келиши мумкин, чунки номлар жуда ўхшаш. Бундан ташқари, ҳозир кўпчилик бу фильм айнан Туркистон ҳақида ишланган деган фикрда”, - деб ёзади Аюпов ижтимоий тармоқдаги саҳифасида.\nТуркистон ҳокимининг эътирози фильм моҳиятига эмас, асосан “Тургистан” номи ишлатилишига қаратилган.\nТуркман ҳукумати эътирозларига нима сабаблиги номаълум. Аммо фильм сценарийси “Тургистан”ни диктатура зулмидан халос этишга қаратилгани, Туркманистондаги аксил-америка кампанияси эса “АҚШ мамлакатни парчалаш истагидаги асосий душман” эканлиги шиори остида ўтаётгани инобатга олинса, бунинг сабаблари анча жиддий, сиёсий эканлиги кўринади.\nМарказий Осийода Туркманистон президенти минтақадаги бошқа етакчиларга қиёслаганда санъатга, адабиётга қизиқиши, турли кўнгилочар дастурлар уюштириб туриши билан ажраб туради.\nТуркман президенти қўшиғи Гиннеснинг рекордлар китобига кирди\nГурбангули Бердимуҳаммедов нафақат замонавий қўшиқлар ижрочиси сифатида, балки доривор гиёҳлар, тукрманлар тарихига доир қатор китоблар муаллифи сифатида ҳам танилган.\nБундан ташқари туркман телевидениесида, ижтимоий тармоқларда отлар ёки машиналар пойгасида ғолиб чиққан, ҳарбий машғулотларда қатнашиб, турли ўқотар қуроллардан “душманларни” бехато нишонга олаётган Бердимуҳаммедовга доир лавҳаларни кўплаб учратиш мумкин.\nТўқима воқеаларга асосланган “6 Underground” бадиий фильмининг мамлакатда бу қадар жиддий қабул қилинишига президент Бердимуҳаммедовнинг қизиқиш доираси ҳам таъсир ўтказган бўлиши мумкин деган фаразлар бор.\nХалқаро ҳуқуқ ташкилотларига, шунингдек, туркман мухолифати фаолларига ҳам таянилса, айни пайтда Туркманистон минтақадаги энг ёпиқ, қаттиқ режимдаги давлатга айланган.\nБердимуҳаммедов мамлакатни 2006 йилдан буён бошқариб келади. У Туркманистоннинг марҳум президенти, диктатор сифатида ном қозонган марҳум Сапармурод Ниёзов ўрнига ҳокимиятга келган эди.\nТуркман мухолифати фаолларига кўра, ҳокимиятга келишининг дастлабки йилларида мамлакатда демократик ўзгаришлар қилишга ваъда берган Бедимуҳаммедов бу ваъдаларини тезда унутди, ўз ҳокимиятини, режимни мустаҳкамлашга киришди.\nБердимуҳаммедов 15 йилдирки, ҳокимиятда қолмоқда, бир неча бор президентликка қайта сайланди. Унинг бу сафар ҳам президентлик муддати тугаши ортидан қонуний тамойилларга мувофиқ ўз ваколатини топшириши кутилаётгани йўқ, ҳокимиятда қолишига ишонилади.


BRAUS гипсокартони - Braus.Uz\nДеворлар ва шифтларни қоплаш, хоналараро тўсиқлар, осма шифтлар ўрнатиш, манзарали ва товушютувчи буюмлар ва бошқа конструкциялар (колонналарни, ригелларни қоплаш ва ҳ.к.) ўрнатиш учун фойдаланиладиган листли пардозлаш материали.\nГипсокартон намликдан қўшимча ҳимоялаш чоралари мавжуд бўлмаганда, қуруқ ва нормал намликдаги режимли бинолар ва хоналарда қўлланилади.\nҚийин ёнадиган материаллар гуруҳига киради, яхшигина оловдан ҳимояланувчи материал саналади. У нисбатан секин қизийди ва фаққат 6-8 соат қизигандан сўнг шикастланади. Ёнғин вақтида олов таъсирида улар парчаловчи токсик маҳсулотлар ажратмайди. Гипс ости ўзагининг юқори ғоваклилиги ва ғовакларининг тавсифи хоналардаги микро иқлимнинг ўзидан ўзи бошқарилиб туришини таъминлайди.\nСиқилган (ингичкалашган) милклари билан чиарилади, ва бу текислагич қилиш пайтида пишиқ сезилмас туташ ҳосил қилиш имконини беради. Ён томонлама милклар тўғри бурчакли шаклга эга бўлиб, тТуташ ўрнатилганда улардаги фаскани олиб ташлаш керак (45 градус остида листнинг 1/3 қалинлигида).\nБугунги кунда корхона тўсиқлар, осма шифтлар ўрнатиш, ҳамда қуруқ ва нормал ҳарорат-намликка эга режимли хоналарда қалинлиги 8 мм , 9,5 мм , 10 мм , 12 мм, ўлчамлари 1,20 х 2,50 м ( 3 м2) деворлар ички юзаларини пардозлаш учун ишлатиладиган гипсокартонини (ГТЛ) ишлаб чиқармоқда. Мувофиқлик Сертификатига эга ва ГОСТ 6266-97222 бўйича меъёрий ҳужжатларга мос келади.


Ўзбекистонда 28 декабрь куни кузатиладиган об-ҳаво маълумоти эълон қилинди - Bugun.uz\nЎзбекистонда 28 декабрь куни кузатиладиган об-ҳаво маълумоти эълон қилинди\n07:03 | 28-12-2021\n«Ўзгидромет» гидрометеорология хизмати маркази 28 декабрь куни республика бўйлаб кузатиладиган об-ҳаво маълумотини эълон қилди.\nТошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3–8 метр/секунд тезликда эсади. Ҳарорат кечаси 4–6 даража совуқ, кундузи 2–4 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 5–10 даража совуқ, кундузи 0–5 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 5–10 даража совуқ, кундузи 0–5 даража илиқ; Навоий вилоятининг шимолида кечаси 10–15 даража совуқ, кундузи 0–5 даража совуқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 3–8 даража совуқ, кундузи 2–7 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 2–7 даража совуқ, кундузи 5–10 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 2–7 даража совуқ, кундузи 0–5 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7–12 метр/секунд тезликда эсади. Ҳарорат кечаси 10–15 даража совуқ, кундузи 0–5 даража совуқ бўлади.


Жиззах автомобиль заводи қуриб битказилади | NORMA.UZ\nЖиззах автомобиль заводи қуриб битказилади\nПрезидентнинг 2017 йил 13 июндаги “Хорижий инвестициялар иштирокидаги “Uzbekistan Peugeot Citroen Automotive” корхонасини ташкил этиш тўғрисида”ги қарори эълон қилингани ҳақида аввалроқ хабар берган эдик. ЎзА хабарига кўра, Жиззах автомобиль заводи шу йил қуриб битказилиши режалаштирилаётир. Келгуси йилдан бошлаб янги русумдаги автомобилларни ишлаб чиқаришга киришилади.\n«Жиззах» эркин иқтисодий зонасида “Ўзавтосаноат” акциядорлик жамияти ва Peugeot Citroen Automotive гуруҳи ўртасидаги келишув асосида бунёд этилаётган автомобиль заводининг қурилиш-монтаж ишларини 2018 йил 1 майга қадар якунлаш режалаштирилмоқда.\nМалумот учун: Лойиҳанинг умумий қиймати – 133,3 млн евро. Завод қурилиши учун «Жиззах» ЭИЗдан 45 га ер участкаси ажратилган.\nХорижий инвесторлар иштирокида амалга оширилаётган ушбу йирик мегалойиҳа йилига 16 минг замонавий енгил тижорат автомобили ишлаб чиқариш қувватига эга. Маҳсулотнинг камида 50%и экспортга йўналтирилади.\nКорхона ишга тушиши билан 600 дан зиёд иш ўрни яратилади.


Афғонистонликларнинг ҳеч бири урушдан “бенасиб” қолмади... | Azon.uz - Ахборот-таҳлилий портал\n385 11:00 24.02.2020\nАфғонистонда охирги ўн йилда 100 мингдан ортиқ киши қуролли низонинг қурбонига айланди. Устига-устак, сўнгги олти йилда қурбонлар сони ўн мингдан камаймаяпти. Ушбу маълумотлар БМТнинг Афғонистонга кўмак миссияси тайёрлаган ҳисоботда қайд этилган.\n“Афғонистондаги зўравонликлар аҳолининг деярли барига у ёки бу даражада таъсир кўрсатди”, – дейди миссия раҳбари Тадамичи Ямамото.\nҲисоботга кўра, ўтган 2019 йилда Афғонистонда 3,4 минг киши ўлдирилган ва 6989 киши жароҳатланган.\nТадамичи Ямамотонинг таъкидлашича, Афғонистонда тинчлик ўрнатиш вақти аллақачон етиб келган. “Барча томонлар пайдо бўлган имкониятдан фойдланиши ва жанговар ҳаракатларни тўхтатиши зарур”, – деди у.\nЭслатиб ўтамиз, 29 февраль куни АҚШ ва “Толибон” ўртасида келишув имзоланиши кутилмоқда. Ушбу келишув Афғонистондаги қирқ йиллик урушга якун ясашига умид қилинмоқда.\nАфғонистон АҚШ Махсус уруш тинчлик низо Толибон терроризм\n377 17:00 04.04.2020\n230 14:30 04.04.2020\n559 17:30 02.04.2020


«CLAAS KGaa Mbh» компанияси\nГлавнаяИнвестор учун«CLAAS KGaa Mbh» компанияси\n«CLAAS» — жаҳоннинг етакчи қишлоқ хўжалиги техникаси ишлаб чиқарувчиларидан бири. Бош қароргоҳи Вестфалия федерал ўлкаси Харзевинкеле шаҳрида жойлашган компания Европада комбайн бозорида етакчидир. Озиқ экинларини ўриш комбайнлари бўйича «CLAAS» жаҳонда биринчи ўринни эгалламоқда.\n«CLAAS» қишлоқ хўжалиги техникаси, шу жумладан тракторлар, қишлоқ хўжалиги пресс-йиғувчилар ва йиғиш техникаси ишлаб чиқаришда жаҳон бозорининг илғор иштирокчисидири. «CLAAS» маҳсулотлари юқори унумдорлиги, хавфсизлиги ва сифати билан ажралиб туради.\nУмуман олганда, «CLAAS» охирги икки ўн йилликда юқори ўсиш суръатларига эришди. Товар айирбошлаш 90-йиллар бошидаги 500 млн. евродан бугунги кунда қарийб 3,4 млрд. Еврога етди. «CLAAS»да бутун дунё бўйлаб 9 минг киши меҳнат қилади. Компания даромадининг 75 фоизи халқаро бозорларга тў0ри келади.\nЎзбекистон Республикаси Президентининг 19.03.2010 йилдаги қарорига мувофиқ Ўзбекистонда «Uz CLAAS Agro» қўшма корхонаси ташкил этилди.\nБугунги кунда заводда «Dominator 130», «Tucano 430» ғалла йиғиш комбайнлари, «Axos 340», «Arion 630C», «Axion 850» универсал комбайнлар, «Jaguar 850» комбайни ва «Markant 55» пресс-йиғувчилар каби техника ишлаб чиқарилмоқда.\nКомпания маҳаллий шериклар билан биргаликда Ўзбекистонда ишлаб чиқарилаётган CLAAS машиналари учун бутловчи қисмларни маҳаллийлаштириш даражасини 50 фоизга етказди.\nКомпаниянинг Тошкентда марказий офиси ва омбори, Андижон, Бухоро, Жиззах, Қашқадарё, Навоий, Наманган, Самарқанд, Сирдарё, Хоразм вилоятлари ва Қорақалпоғистон Республикасида ҳудудий сервис марказлари мавжуд. Ҳосил йиғиш мавсумида ҳар бир ҳудудда кўчма эҳтиёт қисмлар омборлари ташкил этилмоқда.\nЎзбекистон яратилган қулай инвестиция муҳити ва хорижий инвестициялар иштирокидаги корхоналар учун чуқур ўйланган имтиёзлар тизими, шунингдек, фермер хўжаликларининг жадал ривожи компаниянинг


Месси – Чемпионлар Лигасида ноёб кўрсаткичга эришди\n«Барселона» ҳужумчиси Лионель Месси Чемпионлар Лигаси 1-туридан ўрин олган ПСВ клубига қарши ўйинда ҳисобни очди.\n31-дақиқада аргентиналик жарима зарбасидан рақиб дарвозасини ишғол этди.\nНатижада Месси Чемпионлар Лигасининг 14та мавсумида гол уриб, бу кўрсаткич бўйича учинчи ўринга чиқиб олди, деб хабар беради Mister Chip. Бу ишни ундан ҳам кўп марта уддалаган футболчилар «Манчестер Юнайтед» яримҳимоячиси Райан Гиггз (16 марта) ва «Реал» ҳужумчиси Рауль (15) ҳисобланади.\nБундан ташқари, «Барселона» Чемпионлар Лигасида икки марта илк голни урган тўртинчи жамоа бўлди. Бундан олдин «Аякс», «ПСЖ» ва «Спартак» клублари шуни уддалаган эди.


«Мент» cўзини маъносини билмаc эдик» – машҳур ўзбекистонлик тиктокер қамалди - EFFECT.UZ\n. 22:15 | 11.06.2021\nTikTok’да Shohjahon_abdu (Абдувоҳидов Шоҳжаҳон) исми билан танилган машҳур самарқандлик тиктокер давлат органларини шанига путур етказувчи гапларни айтгани учун қамоққа олинди.\nМаълум бўлишича, жорий йилнинг 7 июнь кунида тиктокер “ментлар қанчалик кўп бўлмасин кўчани барибир хулиган боллар рулить қилади” деб видео олиб, ўзининг TikTok платформасида эълон қилган, бироқ Шоҳжаҳоннинг айтишича, у бу видеонинг маносига унчалик тушунмаган ва TikTok’да “тренд” бўлгани учун чиқарган.\n“Мен икки йилдан бери блогерлик билан шуғулланаман, кўчага телефон тузатиш учун чиққан эдик ва йўл-йўлакай видео олишишга қарор қилдик. Мақсадимиз “типа кўчинский” болларни тақлид қилиш мақсадида видео чиқарганмиз, лекин биз ўзимиз билмаган ҳолатда “мент” сўзини ишлатганмиз.\nИИБ ходимларини қандай ишлашлашларидан хабарим бор, кўп давлатларда уруш бўляпти, аммо бизнинг давлатимизда барча имкониятлар бор ва энг асосийси тинч. Қилган ишимдан пушаймонман”, – деди самарқандлик тиктокер.\nТиктокернинг иши Самарқанд шаҳар судида кўриб чиқилди ва суд Шоҳжаҳон Абдувоҳидовни қилган иши учун 7 сутка қамоқ жазосини тайинлади.\nЭслатиб ўтамиз, аввалроқ 9-13 ёшлар атрофидаги болалар итни осиб ўлдиришганди. Шунингдек, “Мотамсаро она” ҳайкалига ҳурматсизлик қилган тиктокер 15 суткага қамалган эди.\nTeglar:TikTok, Абдувоҳидов Шоҳжаҳон, Ўзбекистон


Ўзбекистонда энди лоукостерлар билавн Москвага 100 долларга учиш мумкин бўлади - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n18:36 - Ўзбекистонда энди лоукостерлар билавн Москвага 100 долларга учиш мумкин бўлади\nАвваламбор билдириш керакки, бутун дунёда оддий авиакомпаниялардан ташқари, лоукостер (бюджет авикомпанияси) деб аталадиганлари ҳам бор. Лоукостор – йўловчиларга кўрсатиладиган анъанавий хизматларнинг кўпчилигидан воз кечиб, бунинг эвазига жуда арзонга авибилет берадиган авикомпаниядир.\n“Ўзбекистон Ҳаво Йўллари” ширкати ўз лоукостери фаолиятини йўлга қўйиши ҳақида Халқаро Пресс-клубда баёнот берди. Туризмни ривожлантириш масалаларига бағишланган анжуманга келган ширкат раисининг биринчи ўринбосари Умид Ҳусан лоукостер “Ўзбекистон Ҳаво Йўллари”нинг шўъба корхонаси бўлиши, бундай тажриба мавжудлигини таъкидлаган. Мулозим бу борада Россия Федерациясининг “Аэрофлот” ва унинг бюджет авиакомпанияси ҳисобланган “Победа” тажрибасини мисол келтирди.\nАвиаширкатимиз мулозимига кўра, лоукостеримиз фаолияти сайёҳлар оқимига йўналтирилади ва унинг асосий йўналишлари - Туркия, Россия Федерацияси ва Миср араб республикаси бўлиши кутилмоқда.\nТахминланга кўра, авиарейслар чипталари нархлари, масалан, Тошкент-Москва рейси чиптаси қиймати 100 доллар атрофида бўлиши мумкин. (Бугунги кунда «Ўзбекистон ҳаво йўллари»нинг «Тошкент—Москва» йўналишидаги рейсларига чипта нархи 300—350 доллардан бошланади).\nЎзбекистонда дунё тажрибасидан ўрганиб, лоукостер яратилиши мақтовга сазовор воқеадир, дейди мухбиримиз. Аммо, дунёдан демокртиянинг асослари бўлган президент, парламент, сиёсий партия каби нарсаларни ҳам олганмиз. Амалда нима бўлди? Президент – оддий диктатор, парламент ва сиёсий партиялар - президентнинг ўйинчоғи бўлди, холос.\nЛоукостор билан ҳам шунақа бўлмасмикан?


Тожикистоннинг Россиядаги элчихонаси ўлдирилган қизчанинг оиласи манфаатларини ҳимоя қилиш учун адвокат ёллади\nТожикистоннинг Россиядаги элчихонаси Серпуховда ўлдирилган беш ёшли Хувайдо Тиллазоданинг оиласи манфаатларини ҳимоя қилиш учун янги адвокат ёллади. У тожикистонлик Шавкат Умаровдир. Бундан аввал фаоллар ва ижтимоий тармоқ фойдаланувчилари хукуматининг бефарқлигини бир неча бор танқид қилган эди.\nАдвокат Дагир Хасавовнинг ҳибсга олинишидан кейин Хувайдо Тиллозоданинг оиласи ягона ҳимоячисидан маҳрум бўлди. Хасавов 17 сентябрь куни Москвадаги Лефортов суд биносида ушланди. Унга нисбатан РФ Жиноят Кодексининг “адвокатлик” моддалари - 294 моддаси 1 қисми («Одил судловга тўсқинлик қилиш»)ва 309 моддаси 4 қисм («Сотиб олиш ёки кўрсатма беришга мажбурлаш ёки кўрсатма беришдан бўйин товлаш») бўйича айб қўйилди. У бу жиноятларни гўёки Доғистон собиқ бош вазири Абдусамад Гамиловнинг ишини олиб бораётганида содир этган экан.\n«Биз умидсизликка тушиб қолдик, чунки турли баҳоналар билан менга суд жараёнларига иштирок этишимга рухсат бермасликлари мумкин», - дейди тожик қизининг отаси Абдусалом Саидов. Бундан аввал айбланувчи Александр Сёминнинг ҳимоячилари суддан эшитувларга Абдусалом Саидов қўйилмаслигини сўраган эди, чунки у қизнинг биологик отаси эмас экан ва шу сабабли ҳам даъвогар сифатида иштирок эта олмас экан. Бироқ Абдусалом Саидов Хувайдонинг биологик отаси эканини таъкидлайди ва ўзида буни тасдиқловчи ҳужжатлар борлигини айтади.\n«Жавобгар томон шу тариқа суд узоқ давом этишини ва Сёминнинг озод қилиниши учун шароит яратилишини истамоқда … Элчихона янги адвокат ёллаганидан сўнг мен енгил нафас ола бошладим», - дейди Абдусалом Саидов.\nШавкат Умаров сўнги беш йилда Россияда адвокат бўлиб ишлайди. 30 сентябрь куни у суд жараёнида Хувайдо Тиллазода оиласининг адвокати сифатида иштирок этди. Унинг талабига биноан илк бор айбланувчи Александр Сёмин судзалида пайдо бўлди. «Хувайдо оиласининг манфаатларини ҳимоя қилиш мақсадида биз тожик адвокатини ёлладик, у Россия қонунларини жуда яхши билади. Судда бизнинг дипломатлар ҳам иштирок этмоқда», -деди Радио Озодига Тожикистоннинг Россиядаги дипломатик ваколатхонасидагилар.\nМосква вилоятидагиСерпуховода суд 23 август куни бошланди ва у ёпиқ эшиклар ортида бўлиб ўтмоқда.\nЭслатиб ўтамиз, беш ёшли Хувайдо 2018 йил22 июлида Серпуховодаги уйнинг ҳовлисидан ўғирлаб кетилди. Ўша куни қизнинг отаси дўконга чиққан, онаси эса бошқа қизчаси билан машғул эди. Қизни бир неча соат қидиришди. Эртаси куни завод яқинидаги темир йўлдан топишди. Қутқарувчилар Хувайдонинг жасади солинган спорт сумкасини топиб олдилар. Судмедэкспертиза қизча аввал зўрлангани, сўнг пичоқ билан ўлдирилганини аниқлади.\nЖиноятни содир этишда гумон қилиниб 28-ёшли Александр Семин ушланди. Тожикистон ташқи сиёсат маҳкамаси Россия ТИВга нота юборди ва жиноятнинг тергови диққат билан олиб борилишини сўради.


14:49 / 22.09.2013 | Burhon2026 | 1494\nСавол: Тасаввуфдаги "Жамъ" ва "Фарқ" тушунчалари ҳақида батафсилроқ маълумот берсангиз.\n- Ёзилиш – баст –маҳбубни ёки унинг жамолини кўриш яқинлашгани сабабли ёки Унинг баркамол сифатларидан, жамолидан ҳижобни кўтарилиб Зотининг тажаллий бўлишидан ёхуд сабабсиз қалбларни ёки руҳларни қамраб оладиган хурсандлик.\n- Сиқилиш – қабз – рағбат қилинган нарсанинг фавт бўлиши ёки талаб қилинган нарсанинг ҳосил бўлмаслиги сабабли ёхуд ҳеч қандай сабабсиз қалбни қамраб оладиган маҳзунлик ва торлик.\nУшбу икки нарса (баст ва қабз) соликка худди кеча ва кундуз каби бирин кетин келиб туради;\n1. Овомларга хавф ғолиб бўлса сиқиладилар ва умидворлик ғолиб бўлса ёзиладилар.\n2. Хосларга жамол сифати тажаллий қилса ёзиладилар ва жалол сифати тажаллий қилса сиқладилар.\n3. Хосларнинг хосларига жамол ҳам, жалол ҳам баробардир. Ҳолатларнинг ўзгариши уларни ўзгартмайди. Чунки улар Аллоҳ биландирлар ва Аллоҳ учундирлар. Ундан ўзга ҳеч нарса учун эмаслар.\nАллоҳ таоло бандага лутф кўрсатиб уни ағёрлардан – Ўзидан бошқалардан чиқариб олиб, ёлғиз Ўзига ихлос билан ибодат қилиш имконини берса, қандай ҳам яхши. Ўаш ҳолатда турган бандани Аллоҳ таоло қабз ва баст (сиқилиш ва ёзилиши) орасида тутиб туради.\nҚачон У Зот бандани қабз – сиқилиш ҳолатига олса, банда хавфда турса, уни хавф қамраб олса, бу ҳолатга кўникиб қолса, қалби куйиб, жисми эриб кетмаслиги учун баст - ёзилиш ҳолатига чиқаради.\nҚачон У Зот бандани баст – ёзилиш ҳолатига олса, банда хурсанд бўлса, шодлик уни қамраб олса, бу ҳолатга кўникиб қолса, беодоблик қилиб, ҳовлиқиб кетмаслиги учун қабз - сиқилиш ҳолатига олади. Чунки баст – ёзилиш ҳолатида одоб билан туриш озларгагина насиб қилади, холос.\nШундай қилиб Аллоҳ таоло бандани жалоли ва жамоли орасида олиб туради. Қачон банда У Зотнинг жалолига шоҳид бўлса сиқилиш ҳолатига ўтади. Қачон банда У Зотнинг жамолига шоҳид бўлса ёзилиш ҳолатига ўтади.\nАллоҳ таолонинг жалоли У Зотнинг гўзал исмларидан Муҳаймин-ҳамма нарсани қамраб олувчи, Жаббор-олий қадар, улуғ, Қаҳҳор-барча махлуқотларни қабзасида тутиб, уларни Ўз ҳукмига юритиб ва қудрати ила бўйсундириб турувчи, Мунтақим-интиқом олувчи, Роқийб-ҳеч бир заррани ҳам қўймай муроқаба қилиб турувчи, Қавий-ўта қувватли, Матийн-ўта матонатли, Мутакаббир-кибриёси ва улуғлиги муболағали каби исмларида намоён бўлгандир.\nАллоҳ таолонинг жалоли Қуръони Каримнинг баъзи оятларида ҳам сифатлангандир.\nАллоҳ таоло "Фотир" сурасида марҳамат қилади:\n“Агар Аллоҳ одамларни қилганларига яраша оладиган бўлса, ер юзида бирорта жонзотни қўймас эди. Лекин уларни белгиланган муддатгача қўйиб қўюр. Ўша ажаллари келганда эса. . . Бас, албатта, Аллоҳ бандаларини кўриб турувчидир”, - (45-оят).\nУшбу оятда Аллоҳнинг жалоли яққол кўзга кўринмоқда. Шунчалик илми ва қудрати бўлса ҳам, гуноҳкор бандаларини жазолашга шошилмайди.\n«Агар Аллоҳ одамларни қилганларига яраша оладиган бўлса, ер юзида бирорта жонзотни қўймас эди».\nНафақат одамларнинг ўзини, балки бошқа жонзотларни ҳам қўймас эди. Одам боласининг гуноҳи туфайли бошқа жонзотлар ҳам зарар кўриши шундан билиб олинади.\n«Ўша ажаллари келганда эса. . . » Аллоҳ таолонинг Ўзи билади.\n«Бас, албатта, Аллоҳ бандаларини кўриб турувчидир».\nШунга биноан, Ўзи билиб, тасарруф қилади.\nАллоҳ таоло "Ҳуд" сурасида марҳамат қилади:\n“Роббинг золим шаҳар-қишлоқларни ушлаганида, ана шундай ушлайдир. Албатта, Унинг ушлаши аламли ва шиддатлидир”, - (102-оят).\nЯъни «Роббинг аҳли зулмкор юртларни азоб ила ушлаганида, мазкур қиссаларда келганидек, қаттиқ ушлайди. Турли йўллар билан қутулиб бўлмайдиган қилиб ушлайди.\n«Албатта, Унинг ушлаши аламли ва шиддатлидир».\nБу ҳақиқатни ҳамма билиб қўймоғи лозим. Қайси шаҳар, қишлоқ ёки диёр мазкур қавмларнинг гуноҳини такрорласа, уларга ҳам ўшандай азоблар келиши мумкин.\nШунингдек, Аллоҳ таолонинг жалоли У Зотнинг гўзал исмларидан Роҳман-улуғ неъматларни берувчи, Роҳийм-латиф неъматларни берувчи, Ғаффор-кўплаб мағфират қилувчи, Ваҳҳоб-кўплаб неъматларни беҳисоб берувчи, Раззоқ-кўплаб ризқ берувчи, Ғафур-кўплаб мағфират қилувчи, Шакур-оз амал учун кўп савоб берувчи каби исмларида намоён бўлгандир.\nАллоҳ таолонинг жамоли Қуръони Каримнинг баъзи оятларида ҳам сифатлангандир.\nАллоҳ таоло "Зумар" сурасида марҳамат қилади:\n“(Менинг номимдан) айт: «Эй ўз жонларига исроф (жавр) қилган бандаларим, Аллоҳнинг раҳматидан ноумид бўлманг! Албатта, Аллоҳ барча гуноҳларни мағфират этар. Албатта, Унинг Ўзи ўта мағфиратлидир, ўта раҳмлидир», - (53-оят).\n«Албатта, сен даъват қилаётган нарса жуда ҳам гўзал. Қани, айт-чи, биз қилган нарсаларни ювадиган нарса ҳам борми? » – деб сўрашганида Аллоҳ таоло ушбу ояти каримани нозил қилган экан.\nАллоҳ таоло "Тоҳа" сурасида марҳамат қилади:\n“Албатта, Мен тавба қилган, иймон келтириб, солиҳ амал қилган, сўнгра ҳидоятда юрганларни кўплаб мағфират қилувчиман”, - (82-оят).\nУшбу икки оятга ўхша оятлар Қуръони Карим анчагина борлиги ҳаммага маълум.\nМусулмон инсон Аллоҳ таолога қурбат ҳосил қилиш учун ҳаракати давомида зикр ва нафл ибодатларни адо этиб борар экан унга гоҳида Аллоҳ таолонинг жалолига оид сифатлари, гоҳида У Зотнинг жамолига оид сифатлари устин келиб туриши бордир. Машойихлар банданинг Аллоҳ таолонинг жалолига оид сифатларидан тасирланишини қабз-сиқилиш деб номалаганлар. Аллоҳ таолонинг жамолига оид сифатларидан тасирланишини еса баст-ёзилиш деб номлаганлар.\nИбн Атоуллоҳ Сакандарий раҳматуллоҳи алайҳи ушбу ҳикматда мазкур икки ҳолат ва уларнинг бандага тасири ҳамда охир-оқибатда эришиладиган натижа ҳақида сўз юритмоқда.\n“Сени ёзилтирди, торлик ила қолдирмаслиги учун. Сени сиқилтирди, кенглик ила тарк қилмаслиги учун. Сени иккисидан чиқарди, Ундан бошқа ҳеч нарсага бўлмаслигинг учун”.\nАгар Аллоҳ таоло бандани ёзилтирмасдан доимо торликда ушлаб турса, банда малол кўриб, ноумидликка тушиб қолиши бор.\nАгар Аллоҳ таоло бандани сиқлтирмасдан доимо кенгликда ушлаб турса, банда ҳовлиқиб кетиб, ношукрликка тушиб қолиши бор.\nШунинг учун У Зот бандани мазкур икки ҳолатнинг орасида ушлаб туради. Буни овомлар ўлчовида хавфу ражо дейилади.\nАлбатта, Ибн Атоуллоҳ Сакандарий раҳматуллоҳи алайҳи ушбу ҳикматнинг маъносини ҳам бошқа ҳикматлари каби Қуръони Каримдан олган.\nАллоҳ таоло "Ҳижр" сурасида марҳамат қилади:\n“Бандаларимга хабар бергилки: «Албатта, Менинг Ўзим ўта мағфиратлидирман, ўта раҳмлидирман. Ва албатта, азобим, ҳа, у аламли азобдир», - (49-оят).\nУшбу икки ояти карима биргаликда Аллоҳ таолонинг ҳам жамол сифатларига, ҳам жалол сифатларига далолат қилмоқда.\nАллоҳ таоло "Қоф" сурасида марҳамат қилади:\n“Ўша Кунда жаҳаннамга: «Тўлдингми? » – деймиз ва у: «Яна қўшимча борми? » – дер. «ҚоВа жаннат тақводорларга узоқ бўлмаган жойга яқинлаштирилди. Бу сизга ваъда қилинган нарсадир, ҳар бир сертавбага ва муҳофаза қилувчига, Роҳмандан ғойибона қўрққан ва қайтувчи қалб ила келган кимсага”, - (30-33-оятлар).\nУшбу тўрт ояти карима ҳам биргаликда Аллоҳ таолонинг ҳам жамол сифатларига, ҳам жалол сифатларига далолат қилмоқда.\nУшбу шаклда қабз-сиқилиш ва баст-ёзилишни биргаликда, худди торозининг икки палласига ўхшатиб олиб боришда, аввал ҳам айтиб ўтилганидк, банданинг руҳий ҳолатида мувозанатни сақлаб туриш бордир. Банда бир йўла ноумид ҳам бўлмайди ёки бир йўла ўзини қўйиб ҳам юбормайди.\nҚуръони Карим бандаларнинг яхши ва ёмон ҳислатларини сифатлашда ҳам худди шундай тавозун ила хитоб қилади.\nАллоҳ таоло "Зарият" сурасида марҳамат қилади:\n“Улар кечалари оз ухлар эдилар. Ва улар саҳарларда истиғфор айтар эдилар. Ва молу мулкларида сўровчи ва бечораларнинг ҳаққи бордир”, - (17-19-оятлар).\nКечани ибодат билан бедорликда ўтказиб, саҳар чоғида туриб, Аллоҳга истиғфор айтиб, гуноҳидан кечишини сўраш жуда ҳам фазилатли иш бўлиб, буни қилган кишилар хайр-барака, улуғ мартабаларга эришадилар. Тақводорлар сўраган ва сўрамаган муҳтож кишиларга ўз молларидан маълум миқдорда ҳақ ажратиб қўйган кишилардир.\nАлбатта, бу каби сифатларни ўқиган ёки эшитган киши мазкур тақводорларга ҳавас қилади ва уларнинг сафидан жой олишга ҳаракат қилади.\nАллоҳ таоло "Муддассир" сурасида марҳамат қилади:\n“Улар: «Намоз ўқийдиганлардан бўлмаган эдик. Ва мискинларга таом бермаган эдик. Ва ботилга шўнғувчилар билан бирга шўнғир эдик. Ва қиёмат кунини ёлғонга чиқарар эдик… токи бизга ўлим келгунича», – дерлар”, - (43-47-оятлар).\nАлбатта, бу каби нобокорларнинг ушбу сифатларини ўқиган ёки эшитган киши мазкур осийлардан нафрат қилади ва уларнинг сафидан жой олмасликка ҳаракат қилади.\nШундай қилиб мўмин банда хавфу ражо, қабзу баст орасида бориб нажот топади ва Аллоҳ таоло иноятига олса, ундан ҳам юқорироқ мартабага эришиши мумкин бўлади.\n“Сени иккисидан чиқарди, Ундан бошқа ҳеч нарсага бўлмаслигинг учун”.\nЯъни, Аллоҳ таоло сени фақат Ўзига ибодат қилишинг учун қабз ва бастдан чиқарди. Бу эса мўмин банда учун Аллоҳ таолога қурбат ҳосил қилиш борасидаги ҳаракатнинг юқори нуқтасидир. Бу мартабага эришган банда Аллоҳ таолога муҳаббат, улуғлаш, хавф, маҳобат билан юзланишда ўзига етадиган неъматлар ва ҳузур ҳаловатлар, алам ва шиддатларга парво қилмайдиган бўлиб қолади.\nЧунки Аллоҳ таолодан турли неъматлар ва бахту саодатлар етганда У Зотга муҳаббат, эҳтиром билан юзланадиган ва мазкур неъмат ва яхшиликлар узилиб қолганда бошқа ҳолатга тушиб қоладиган қалбнинг муҳаббати ҳақиқий ва мусаффо эмаслиги аниқдир.\nХудди шунингдек, бошига мусибат тушганда, синовлар келганда, иши юришмаганда Аллоҳ таолодан қўрқиб, У Зотнинг маҳобатидан ҳайиқадиган, ўзини ўнглашга шошиладиган ва мазкур мусибат ва синовлар кетиб ҳолат ўзгарганда ўзидан кетадиган шахсларнинг қалби ҳам мухлис қалб бўла олмаслиги аниқдир.\nОддий ҳолатдан чиқиб орифлик даражасига етган бандалар Аллоҳ таолога муҳаббат қилиш, У Зотни улуғлаш, У Зотнинг маҳобатидан ҳайиқиб, хавфда туришлари учун яхшиликлар етиши ёки ёмонликларнинг кетиши шарт эмас. Уларнинг Аллоҳ таолога бўлган муҳаббатлари ва маҳобатлари У Зот Роббилари бўлгани ва ўзлари У Зотнинг бандалари бўлгани учундир.\nАллоҳ таоло барчаларимизни ёзилтириб, сиқилтириб, кейин иккисидан чиқариб, Ўзидан бошқа ҳеч нарсага бўлмаслигимиз даражасига эриштирсин!\nКабр ахлига салом бериш тугрисида\nТехникада механик йўл билан сўйилган товуқ ҳалолми?\nСадақа қилсам бўладими?\nЗиёратгохга аталган пул\nҲимоя учун қотиллик\nАёл эридан талоғини сўраши\nУсталар билан олди берди\nРўза ва намоз ҳақида\nКарантин пайтида вақтни ўтказиш


Хушнуд Авилов "Андижон"ни нега "Навбаҳор"га алмаштирди? Футболчи сабабини айтди\n28 декабрь, 2020, 18:20\nТеглар:Андижон | Навбаҳор\nАндижонлик футболчида яна бошқа таклифлар ҳам бор эди.\nАндижонлик Хушнуд Авилов 2021 йилни “Навбаҳор” сафида ўтказиши ҳақида сайтимиз орқали хабар бергандик.\nЭндиликда “Андижон”нинг собиқ футболчисига айланган Авиловни “Навбаҳор”га ким таклиф қилди? Нега “Андижон”да қолмади? Хушнуд бу борада sports.uz сайтига қуйидагиларни айтди:\n- Мени “Навбаҳор” жамоасига Нўъмон Ҳасанов таклиф қилди. “Навбаҳор”нинг ўз олдига қўйган мақсадлари ёқди. Шу сабабли наманганликларни танладим. Бу жамоа билан 1+1 кўринишида шартнома имзоладим. Афсуски, “Андижон” билан келиша олмадик. Олдимда эса 3-4 та вариантлар турганди.\n“Навбаҳор”дан ташқари менга “Сурхон”, “Қўқон-1912” каби клублардан ҳам чорловлар бўлганди. Албатта, “Андижон” ҳам мени олиб қолишга ҳаракат қилди. Лекин юқорида айтганимдек, улар билан келиша олмадик. Барибир “Андижон” клубига омад тилайман. Мен учун андижонлик мухлислар биринчи рақамлиси. Ҳар доим уларни яхши кўраман, - дейди Авилов.


22:20 / 14.03.2018 14850\nОлий суд фуқаролар ўртасида келиб чиққан, 20 йилдан буён ечим топилмаган уй-жой билан боғлиқ низони ҳал қилди.\n«Халқ сўзи» газетасида ёзилишича, Бешариқ тумани, Рапқон қишлоғида яшаган Ҳукуматой Ғаниева 1998 йил 17 сентябрда ўзи яшаб турган уйни Ш. Қодировга сотган, у ернинг 10 сотихи ўғли Одилжон Ғаниевга ўтказилганда, уйни сотишга розилигини баён қилиб, тилхат ёзиб берган, лекин бу тилхат суд жараёнида эътибордан четда қолиб келганди.\n«Низони адолатли ҳамда қонуний ҳал этиш мақсадида жорий йилнинг 23 февралида Рапқон қишлоғига бордик. Туман прокурори, ер ресурслари ва кадастр хизмати вакиллари иштирокида тарафлар билан суҳбатлашдик. Уйни кўздан кечириб, тарафлар ҳамда уларнинг оила аъзоларига ҳуқуқини тушунтириш баробарида, мазкур масалани келишув йўли билан ҳал қилишни таклиф этдик. Натижада даъвогар Одилжон Ғаниевнинг ишончли вакили Гулчеҳрахон Ғаниева ва Шарофиддин Қодиров ўртасида келишув битими тузилиб, тасдиқлаш учун тақдим қилинди. Унга биноан, ҳовли икки қисмга бўлиниб, ер майдонининг 10,23 сотих қисми ҳамда уй-жойлар О. Ғаниев оиласига берилди, шунингдек, 12 сотихли ер майдони ва ундаги уй-жой Шарофиддин Қодиров оиласи эгалигига ўтиши белгиланди. Шундай қилиб, узоқ йиллардан буён давом этиб келаётган можаро барҳам топди, икки оила вакиллари эса енгил тин олди. Бу билан демоқчимизки, агар масала ётиғи билан тушунтирилса, одамлар тушунади. Зеро, биз ер талашишдан ор қиладиган элнинг фарзандларимиз», — дейди Ўзбекистон Республикаси Олий суди раисининг ўринбосари Холмўмин Ёдгоров.\nМаълум қилинишича, судьялар ва давлат ҳамда жамоат ташкилотлари вакиллари ҳамкорлигида 2017 йил ва жорий йилнинг ўтган даврида 5 мингдан зиёд фуқаролик низолари тарафларни яраштириш орқали ижобий ечим топган.\nФуқаро Олий суддан нега норози?


Шерзод Шерматов: «Болани телефондаги илтимос билан мактабга қабул қилиш – коррупция дегани эмас»\nТошкентдаги талаб энг юқори бўлган 81та мактаб рўйхати тузилиб, уларга ўқувчилар қабули бўйича янги тартиб ўрнатилгани бу мактабларнинг раҳбарлари порахўр эканини англатмайди, дея баёнот берди Ўзбекистон Халқ таълими вазири Шерзод Шерматов.\n«Коррупциянинг олдини олиш учун дейиляпти. Бу билан ўша мактаб директорлари порахўр ёки ўша мактабларда коррупция авж олган, айнан ўша мактаблар раҳбарияти ўз лавозимига номуносиб, деган фикр келиб чиқмайдими? Ёки ўша коррупция орқали келадиган пулни легаллаштирмаяпмизми?» деган саволга Шерматов қуйидагича жавоб берди.\n«Биринчидан, айбсизлик презумпцияси бор. Дарров ҳаммани айбдор қилиш керакмас. Ҳозир қидирсангиз, бюджет ташкилотида ишлаётган ҳамма одамдан хато топса бўлади, ҳамма одамни олиб бориб қамаб қўйса бўлади. Исталган мактаб директори дейсизми ёки исталган бир бюджет ташкилоти... Шунинг учун уни қидириб, кавлашнинг кераги йўқ.\nБу рўйхат қанақа тузилган? Бу рўйхат қайси мактабларга ким кўп қўнғироқ қилади, шу томондан келиб чиқиб тузилган. Ҳеч ким бориб уни ушламаган, бошқа қилмаган... Мендан тортиб, мактаб директоригача исталган даражадаги раҳбарни олайлик. Қайсиларига кўп қўнғироқ бўлади? Қўнғироқ орқали жойлаштиришнинг статистикасини тахминан кўрсатдим, тўғрими? Айрим мактабларда энди ўқишга кирган ўқувчиларнинг 50-70 фоизи қўнғироқ-илтимос орқасидан кирган. Бу қўнғироқ дегани ҳаммаси коррупция дегани эмас. Қўнғироқ дегани, қайсидир битта бошқа орган бор, текширувчи бор, бошқа бор ва ҳоказо. Илтимос қиладиган оддий орган бор. Шулар орқали кирган. Энди у дегани ҳаммаси коррупционер дегани эмас. Айбсизлик презумпцияси бор. Ҳамма одамни коррупционерга чиқарманглар. Бу – биринчидан.\nИккинчидан, пул ҳақида. Қарорда 6та мақсад қўйгандик. Майли, 5тасига эришайлик. Олтинчисини ҳозир муҳокама қилмай турайлик. Сизлар фақат шу нарса ҳақида гапириб, асосий нарса четда қолиб кетяпти. Мен сизларга айтаётганим, бу нарсада жуда кўп ноқонуний аралашувлар бор. Жуда кўп одамларнинг манфаатлари қолиб кетаётган жойлари бўлиши мумкин. Шу томонларига биз бу қарор билан барҳам беряпмиз», – деган Шерматовнинг сўзларини келтирди Ахборот ва оммавий коммуникациялар агентлигидаги матбуот анжуманида қатнашган Kun.uz мухбири.\nМаълумот учун, ҳукуматнинг тегишли қарори асосида 2019/2020 йилги ўқув йилида Тошкентдаги 81та мактабга қабул Давлат хизматлари марказлари ва Ягона интерактив давлат хизматлари портали орқали амалга оширилади.


2021 йил 4 февраль куни академик лицейнинг ўқитувчилари ва ўқувчилари иштирокида “Навоий ижодида одамийлик сабоқлари” мавзусида давра суҳбати ташкил этилди. Ушбу тадбирда Қарши давлат университетининг адабиётшунослик кафедраси мудири филология фанлари доктори профессор Нафас Шодмонов улуғ шоир ва мутафаккирнинг давлат ҳамда халқ фаровонлиги йўлидаги ибратли умри, бетакрор ижоди ҳақида қизиқарли маълумотларни гапириб берди. Давра суҳбатида иштирок этган ўқитувчи ва ўқувчилар ҳам бу борадаги ўз фикр-мулоҳазаларини баён қилдилар. 2021 йил 5 февраль куни академик лицейда вилоят мусиқали драма театри актёрлари билан ижодий учрашув ташкил қилинди. Санъаткорлар томонидан Алишер Навоий ижодига мансуб ғазаллар, куй ва қўшиқлар ижро этилди ҳамда саҳна кўринишлари намойиш этилди. Шу куни вилоят Ички ишлар бошқармаси ходимлари ҳамда академик лицейнинг ўқитувчи ва ўқувчилари иштирокида “Навоий назмидан ёришар олам” мавзусида маънавий-маърифий тадбир ва билимдонлар беллашуви ташкил этилди. Тадбирда Алишер Навоий ижодидан намуналар айтилди, шоирнинг ҳаёти ва фаолияти, ёзган асарлари бўйича тезкор савол-жавоблар ўтказилди. Тадбир сўнгида фаол иштирокчилар муносиб рағбатлантирилди. — IIVQashqadaryo-AL.uz\n2021 йил 4 февраль куни академик лицейнинг ўқитувчилари ва ўқувчилари иштирокида “Навоий ижодида одамийлик сабоқлари” мавзусида давра суҳбати ташкил этилди. Ушбу тадбирда Қарши давлат университетининг адабиётшунослик кафедраси мудири филология фанлари доктори профессор Нафас Шодмонов улуғ шоир ва мутафаккирнинг давлат ҳамда халқ фаровонлиги йўлидаги ибратли умри, бетакрор ижоди ҳақида қизиқарли маълумотларни гапириб берди. Давра суҳбатида иштирок этган ўқитувчи ва ўқувчилар ҳам бу борадаги ўз фикр-мулоҳазаларини баён қилдилар. 2021 йил 5 февраль куни академик лицейда вилоят мусиқали драма театри актёрлари билан ижодий учрашув ташкил қилинди. Санъаткорлар томонидан Алишер Навоий ижодига мансуб ғазаллар, куй ва қўшиқлар ижро этилди ҳамда саҳна кўринишлари намойиш этилди. Шу куни вилоят Ички ишлар бошқармаси ходимлари ҳамда академик лицейнинг ўқитувчи ва ўқувчилари иштирокида “Навоий назмидан ёришар олам” мавзусида маънавий-маърифий тадбир ва билимдонлар беллашуви ташкил этилди. Тадбирда Алишер Навоий ижодидан намуналар айтилди, шоирнинг ҳаёти ва фаолияти, ёзган асарлари бўйича тезкор савол-жавоблар ўтказилди. Тадбир сўнгида фаол иштирокчилар муносиб рағбатлантирилди.\nНаписано авторомBaratov Komil\t 08.02.2021 24.03.2022\nНаписано авторомBaratov Komil 08.02.2021 24.03.2022 Написано вSo'nggi yangiliklar\nУшбу орқали Сиздан, Ўзбекистон Республикаси Ички ишлар вазирлигининг Қашқадарё академик лицейига 2021-2022 ўқув йили учун номзодларнинг аризалари жорий йилнинг февраль ойидан 15 апрель кунига қадар қабул қилиниши муносабати билан, қўйидаги эълонни газетангизга чиқарилишида амалий ёрдам беришингизни сўраймиз. Ўзбекистон Республикаси Ички ишлар вазирлиги Қашқадарё академик лицейига 2021/2022-ўқув йили учун ўқишга ўқишга танлов эълон қилинади! Ички ишлар вазирлиги академик лицейларига ўқишга кириш истагини билдирган Қашқадарё вилоятининг туман (шаҳар) умумий ўрта таълим мактаблари ҳамда ихтисослаштирилган мактаб интернатларининг 9-синфини тамомлаётган (ўғил, қиз) ўқувчиларни Ўзбекистон Республикаси Вазирлар Маҳкамасининг 2017 йил 26 сентябрдаги “Ўзбекистон Республикаси Ички Ишлар Вазирлиги академик лицейларининг фаолиятини ташкил этиш чора-тадбирлари тўғрисида”ги 767-сонли қарори билан тасдиқланган Низом талаблари асосида танлов асосида ўзбек ва рус гуруҳларига ўқишга қабул қилинади. ИИВ Қашқадарё академик лицейига ўқишга кириш истагини билдирган номзодларнинг аризалари 2021 йилнинг февраль ойидан 15 апрель кунига қадар академик лицейида ташкил этилган ишчи гуруҳлари томонидан қабул қилинади. Белгиланган муддатдан кеч қолган номзодларнинг аризалари қабул қилинмаслиги тўғрисида огоҳлантирамиз. ЎЗБЕКИСТОН РЕСПУБЛИКАСИ ИИВ ҚАШҚАДАРЁ АКАДЕМИК ЛИЦЕЙИ. ИИВ Қашқадарё академик лицейи директори М.Ч.Дўстёров


Tuesday, 26 June 2018 14:28\nАввалда мусулмонлар қандай бўлган, бу ҳақда хабар ва ривоятлар мавжуд, китобларда ҳам битилган. Мисол учун солиштириш ўтказишимиз мумкин.\nАввалги даврларда мусулмонлар жуда содда ҳаёт кечиришган, чунки келажакда уларни ўлим ва Аллоҳнинг олдида ҳисоб-китоб кутаётганини эсдан чиқаришмаган. Улар Аллоҳнинг Расули саллаллоҳу алайҳи вассалом сўзларига итоат қилганлар. Абдуллоҳ ибн Умар ривоят қиладилар: Аллоҳнинг Росули саллаллоҳу алайҳи вассалом менинг елкамни қучиб туриб айтдилар: “Бу дунёда мусофир ёки йўловчи каби бўл”. Ибн Умар айтади: “Кеч тушса, тонг отишини кутма, тонг келса, кеч тушишини. Соғ вақтингдан касаллик келгунча фойдаланиб қол, ҳаётингдан эса ўлим келгунича” (ал-Бухорий).\nУларнинг ҳаётида биз ҳозир ҳис қилаётган ортиқча хирс, ҳаяжон, ғараз ва хасад бўлмаган. Улар жуда озга қаноат қилганлар, шу озда ҳам шубҳалардан эҳтиёт бўлганлар, ҳаромга асло яқинлашмаганлар. Инсонларни камбағаллиги сабаб камситмаганлар, бойлиги учун эса кўкларга кўтармаганлар. Танаю дашномларга ўрин бўлмаган. Кимники таъна қилинса, фақатгина гуноҳ ишлари учун, намозга эътиборсизлиги ёки Ислом меъёрларини риоя қилмаслиги учун бўлган. Инсон тўғри ҳаёти тарзининг тарози эса – Ислом шариати бўлган. Диний олим тарафидан айтилган сўз, уни таъна қилиниши ёки қўллаб-кувватланиши учун асос бўлган. Художўй инсонлар хуфтон намози адо этилгандан сўнг барвақт ётишган, зеро тонгги намоз ва тахажжудга ухлаб қолмасликлари учун.\nОламларнинг Роббиси айтади (маъноси): “Уларнинг ёнбошлари ётар жойдан йироқ бўлур. Улар Роббиларига қўрқув ва умидворлик ила дуо қилурлар ва ўзларига ризқ қилиб берган нарсаларимиздан инфоқ қилурлар” (Қуръони Карийм, “Сажда” сураси 16 оят).\nЯна Раббимиз айтади (маъноси): “Албатта, тақводорлар жаннатлар ва булоқлардадир. Роббилари берган нарсаларни олувчилардир. Чунки улар бундан олдин эҳсон қилувчилардан бўлганлардир. Улар кечалари оз ухлар эдилар. Ва улар саҳарларда истиғфор айтар эдилар” (Қуръони Карийм, “Аз-Зориёт” сураси, 15-18 оятлар).\nТунги намознинг муҳимлиги ҳақида Росулуллоҳ саллаллоҳу алайҳи вассаломнинг хадисларида ҳам таъқидланган. Абу Хурайра розияллоҳу анҳудан ривоят қилинади: Набий САВ айтадилар: “Туннинг учдан бирида Роббимиз Ўз раҳматини Ер юзига энг яқин осмонда нозил қилади ва айтади-ки: “Бор-ми, Менга дуо ва ибодат билан илтижо қилувчи? Мен унинг илтижосини қабул қиламан! Бор-ми, Мендан сўрагувчи? Мен унга ҳоҳлаганини бераман! Бор-ми Мендан гуноҳларини сўрагувчи? Мен унинг гуноҳларини кечираман!” (Ал-Бухорий, Муслим ривоятлари).\nТехника ривожланиши натижасида замон жуда тез ўзгармоқда. Бу ўткинчи дунёга, унинг ҳою хаваслари, эрмакларига қизиқиш ортиб бормоқда, чунки уларга етишиш осон бўлиб қолмоқда. Одамлар телевизор, аудио- ва видеомагнитофонлар харид қилишни бошладилар, қайта қуришдан сўнг биринчи бўлиб сериаллар ҳаётимизга кириб кела бошлади. Ҳамма, ёшимиз ва жинсимиздан қатъий назар, биз учун умуман фойдасиз бўлган “Бойлар ҳам йиғлайди” ёки “Оддий Мария” каби сериаллар томошаси билан машғул бўлдик, уларниг томошаси жараёнида худди ҳаёт “тўхтаб” қолар, барчамиз сериал қаҳрамонлари тақдирига қайғурардик. Эртасига эса, кўрганларимиз кўрмаганларга айтиб берардик. Қолган уддабуронлар эса видеозаллар очиб, 24 соат давомида видеофильмларни “айлантира” бошлади: кундузи – жангари, кечқурун эса – “18+” фильмлар. Одамлар худди сеҳрлангандек эди. Бунинг ҳаммасига, импорт ва мода асосида кийинишга бўлган интилишни ҳам қўшимча қилиш лозим.\nСўнг компьютерлар ва компьютер заллари пайдо бўла бошлади. Компьютерлар нафақат офис балки уйларни ҳам “безаги” бўла бошлади. Уларни асосан катталар ва болалар “ўйин”ларини ўйнаш учун ола бошланди. Одамлар аста-секин унга “боғланиб” қола бошладилар. Бу дунёдан “узилиш” оддий ҳол бўлиб қолди. Бошқа турдаги “ҳаётий қизиқиш”лар пайдо бўлди, вақтни фойдали ишлардан кўра кўпроқ компьютер ўйинларига бағишланадиган бўлди. Ота-оналар учун эса энг муҳими – фарзанднинг уйдалиги бўлиб қолди, ҳаттоки бутун кунини компьютер ўйини ўйнаб ёки телевизор қаршисида ўтказса ҳам. Йўлдош телевидения ўрнатиш осонлашди, икки ёки учта зерикарли канал ўрнини, турли ва мавзу ва қизиқишдаги минглаб телеканаллар эгаллади. Ёшлар тарбияси - тўлиқ оммавий ахборот воситалари “қўлига топширилди”. Улардан сўнг “жаноб Интернет” етиб келди! Нима учун “жаноб”? Чунки Интернет худди ошхона пичоғи каби, нон кесса ҳам, одам ўлдирса ҳам бўлади, зеро кўпгина сайтларнинг негатив “юки” бўлиб, инсонларнинг маънавияти, қарашлари, вақт ўтказиши ва ҳаётини ўзгартира бошлади.\nИнтернет кўпчиликни боши берк кўчага киритди, тўғри йўлдан адаштирди, баъзилар Интернетда ўз ҳаётлари мазмунини йўқотган бўлсалар, баъзилар эса “онлайн-муҳаббат” соҳибига айландилар. Кўнгиллар Интернетга боғланди, у инсонлар қўлидаги “шайтоний тўр”га айланди. Одамлар кечаларини “онлайн-мулоқотлар”га бағишлайдиган, кераксиз маълумотлар ва видеороликлар томошаси билан банд, уларнинг мазмуни ва бошқа тарафларини гапирмаса ҳам бўлади. Интернет юқорида қайд этилган барча электрон воситаларни - инсоннинг вақти ва онгини ўғирлаши ҳамда қўлга киритиш осонлиги жиҳатидан “ортда қолдирди”. Асосийси – Интернет янаям мобил бўлди. Қайсики ерда мобил алоқа ва “вай-фай” мавжуд бўлса, телефон, смартфон, айфон, айпад, коммуникаторлар, нетбуклар, ноутбуклар орқали одамлар Интернетдан ҳаммаёқни ва ҳамма нарсани кўриш имконини қўлга киритдилар.\nОдамларнинг қизиқишлари, асосан ёшларнинг дунёқарашлари, ҳаётий мақсадлари, психикаси, мулоқот, бандлик, илм олиш, ҳурмат, ўзаро тушуниш каби ҳислар кескин ўзгарди. Инсонларнинг тушунчалари, мулоқот тарзи ва кайфияти ўзгарди. Тушунчалар “бузилиши” билан одамлар ишлатадиган “сўзлар заҳираси” ҳам ўзгарди. Ҳурмат, илтимос ва узр маъноларини билдирувчи сўзлар ўрнини сўкиниш, ҳақорат тарзидаги сўзлар эгаллади. Бунинг натижасида – болалар ва ота-оналар орасидаги ҳаётий қарашларда ўзаро номутаносиблик юзага келди. Болалар учун ота-оналар – хаётда ҳеч нарса тушунмайдиган қариялар, ота-оналар учун эса улар – ардоқли фарзанд.\n“Одноклассники” каби ижтимоий тармоқлар ва унга ўхшашлар эса, ёшга доир чекловларсиз барчани ўз “доми”га тортиб кетди. Хўш? Шу ҳаммаси-ми? Инсонлар ўзларига “эрмак”лар сотиб ола бошлади, бунинг учун нафақат пул, балки вақтларини ҳам аямай сарфлай бошлади. Тунларини жойнамоз устида ўтказиш ўрнига, кўпчилик компьютер столи ва телевизор олдида ўтказмоқда.\nВақт эса баракасиз, худди яшин каби ўта бошлади, қарашга ҳам улгурмай – тун ўтиб кетмоқда, агар-да уни ибодатга сарф қилишни синаб кўрилса, тонг отиши уларга жуда узоқде туюлар эди. Шундай қилиб, одамлар вақтнинг “барака”сини йўқотиб қўйдилар.\nЭй мусулмонлар, охират тўғрисида ўйлаш фурсати келмади-ми, биз учун фойдали бўлган ва ҳаётдаги устивор мақсадларимизни қайта кўриб чиқиш ҳамда вақтни бефойда нарсаларга сарфлашда таъқиқ қўйиш вақти келмади-ми? Зеро, кун келиб Аллоҳни зикрисиз ўтказган ҳар бир нафасимиз учун, беҳудага кетган вақтимиз учун афсус надоматлар қиламиз...\nРосули акрам саллаллоҳу алайҳи вассалом айтадилар: “Қиёмат кунида банда Аллоҳнинг олдида бу ўткинчи дунёдаги ҳаёти тўғрисида ҳисоб беради: қандай ҳаёт кечирди, қандай илмларни ўрганди ва ундан қандай фойдаланди, қанча бойликка эришди, уни қандай қўлга киритди ва қайси эхтиёжлари учун сарфлади, ўз аъзоларини қандай сақлади ва қандай мақсадларда улардан фойдаланди” (ат-Термизий).\nШунингдек ёзилишича, Қиёмат кунида инсон энг афсус надомат қиладигани - бу ўткинчи дунёда Аллоҳнинг зикрисиз беҳудага сарфланган умри бўлар экан. Эй Аллоҳим, биз бандаларингга бу ҳақиқатни тўлиқ тушунишда Ўзинг тавфиқ бер! Амийн!\nМухаммад аль-Кахиби мақоласи асосида\nАбу Асадуллоҳ тайёрлади.\nMore in this category: « Аллоҳ розилиги учун Жинсий зўравонлик авж олган мамлакатлар 10 талиги »


TÜRKİSTANDER – Тарихимизнинг аччиқ хақиқатлари!\nТарихимизнинг аччиқ хақиқатлари!\n8 Eylül 2015 // By: Türkistanlılar Derneği // GENEL BİLGİLER, TÜRKİSTAN // No Comment // 869 Okunma\nБугун минтақамиз тарихига назар солар эканмиз бу ерда яшаб ўтган ва яшаётган уммат бошидан не не зулмли кунлар ўтгани кўз олдимизга келади. Ўтган асрдан то шу кунгача бу уммат устига келган бошқарув эгалари томонидан қилинган адолатсизликлар умматнинг қалбида ўчмас из қолдиргани барчага маълум. Яъни шу давргача умматнинг асл холатига бахо берсак, умматнинг яшаш тарзи асосан қўрқув асосига қурилди. Бу қўрқувнинг асл негизи, жафокаш халқ устида содир бўлган қатлиомлар, сургунлар, нохақ хибс этишлар хамда оммавий қирғинлар бўлди. Ушбу ўтган даврни зулмли бошқарув деб атайдиган бўлсак, зулмли бошқарув даврининг бошидан то бугунги кунгача ўз жигарларидан айрилаверган бу уммат қон йиғлади ва йиғламоқда. Минтақа ерларини унумдорлиги, ер ости бойликлари етарли бўлиши ва бу халқнинг мехнаткаш бўлишига қарамай боши қашшоқликдан чиқмаслигининг асосий сабаби ҳам унинг бошидаги золимларнинг зулми, найранги, хоинлиги бўлди.\nУшбу даврнинг бошидан токи бугунги кунигача назар солсак бу умматнинг ичидан етишиб чиққан, умматнинг аҳволига чин маънода қалби оғриган, уммат манффатларини ўз манффатларидан устун қўя олган ва умматнинг хор аҳволини ўзгартириш йўлини излашни ўз олдига мақсад қилган, чин маънодаги жафокаш, жонкуяр, журъатли ва шижоатли етакчилар кўплаб топилади. Ана шу етакчилар хар хил соҳаларда етишиб чиқиб жамиятдаги инсонларнинг хурматига, ишончига,олқишларига сазовор бўлдилар.\nАммо халқимизнинг асл фарзандларига нисбатан, золим бошқарувчилар томонидан душманларча муносабатда бўлинди ва бўлинмоқда. Ўзбекистон сиёсий саҳнасида ўзига хос ва муносиб ўринга эга бўлган йирик сиёсий шахсларни мураккаб ижтимоий ҳаёт йўллари, аянчли қисматлари ва ўта фожеали тугаган сиёсий фаолиятлари журналистлар ва тадқиқотчилар, сиёсатчилар, давлат ва жамоат арбоблари томонидан кўп гапирилди ва гапирилмоқда. Биз хам ана шундай етакчилар тўғрисида баъзи билганларимизни сизга хавола қилишга жазм қилдик. Шу ўринда алохида қайд қилмоқчи бўлган жихатимиз шулки, бу инсонларни хаётларини баён қилишимизда, бадий жихатидан кўра, сиёсий жихатларига эътиборимизни қаратдик. Бизнинг ушбу бошлаган кичик бир харакатимиз, яқин кунларда бошламоқчи бўлган катта ва хайрли ишнинг дастлабки қадамлари сифатида қабул қиласизлар.\nАндижонда қатлиом. 1898 йил.19 май\n(Дукчи эшон воқеасининг давоми)\nАскарларининг ўлимидан хабар топган рус армияси раҳбарлари Андижон халқини қиличдан ўтказишга фармон беради. Бу воқеадан хабар топган Фарғонанинг ҳарбий бошлиғи, 250 нафар қуролланган аскар билан Андижонга етиб келадида, янги шаҳарда кўзга кўринган “мусулмонни”, ёки Рус харбий босқинчиларини тилида айтсак, “босмачилар”ни отишга фармон беради. Шу куни минглаб мусулмонлар нохақ қатл этилди. Шунингдек, ҳеч нарсадан хабари йўқ оддий меҳнаткаш халқ, дехқончилик учун далаларига кетаётган жойларида қатл этилдилар. Қанчадан-қанча болалар етим, аёллар бева қолди. Шундан сўнг рус қумондони маҳаллий малай ҳокимларга эшонни тутиб келишга амр берди. Рус ялоқхўрига айланиб улгурган амалпараст мингбошилар ёнларига ўз кўппакларини олиб ишга киришиб кетдилар. Шаҳарда учраган ҳар бир саллалини, оқ дўппилини эшон муриди деб, қўл оёғини боғлаб тутиб келавердилар. Худди бугунги малай ҳокимларимизга, зомби сифат бўлиб қолган зобитларимизга ўхшаб, номики ҳалолу-пок инсонларни тутиб келаётганидек, минглаб инсонларни тутиб келиб, рус ҳарбийлари оёқлари остига тириклайин ташлаб беравердилар. Шундан кейин Андижон уезди бўйлаб жазо отрядларикезиб, қўзғолонга дахлдор кишилар калтакланди ва хибсга олинди.Шахсан унинг ўзи Андижон хибсхонасида ётган қўзғолон қатнашчиларини тепкилаб ураверди, оқибатда икки махбус чидай олмай ўлди ва бир неча киши қаттиқ жарохатланди. Қўзғолоннинг таъсир доираси бутун ўлкани, айниқса Фарғона водийсини қамраб олди. Мингтепа, Асака, Қува, Шахрихон, Новқат, Аравон, хамда Андижон,Наманган ва Ўш ахолиси фаол қатнашган эди. Маълумот ўрнида шуни келтириб ўтамизки, қўзғолон қатнашчиларидан 777 киши хибс этилиб, тергов қилинди. Кўп махбуслар калтак ва қийноқларга чидай олмасдан қамоқхоналарда жон таслим қилди. Терговдан сўнг 415 киши суд қилинди, улардан 32 нафари озод этилди. 380 нафар махбус ўлим жазосига махкум этилди. Императорнинг илтимосига кўра, 18 нафар махкум осиб ўлдирилди. Ўн беш нафари эса Сибирга сургун қилинди. Шунингдек Судқутчи, Тожик ва Қашқар қишлоқларидан туб ахолини кўчириб, уларнинг хонадонлари ер билан яксон қилиниб, ўрнига рус посёлкаларини бунёд этишга хукм чиқарилди.Бундан ташқари Мингтепа ва Андижон оралиғида қўзғолончиларга қўшилган 29 қишлоқни йўқ қилиб ташлаш хақидаги масалани кўтарганлар. Оқибат эса Хуқанд бўлисидаги 700 хонадон батамом йўқ қилинган.\nШу ўринда мухтарам ўқувчи эътиборингизни бугунги воқеликка қаратсак, бугунги кунда хам чин маънодаги мусулмонлар “экстремист”ларга айланди, 1999-йил 16-феврал воқеаси ҳукумат томонилан уюштирилганидан кейин беайб мусулмонлар қамоқларга ташланди, 2005-йил Андижонда мусулмонлар устида қирғин қилинди. Мусулмон махбусларнинг жонсиз таналари зиндонлардан тинмай чиқиб турибди. Аёлларнинг муслималарга хос ўралган рўмолларига ҳукумат идоралари қарши позициясини Ислом динини тушунмаслик ёки тушунишни хоҳламаслик оқибатида, тарбиясизларча очиқдан очиқ намойиш қилмоқда.\nОқ дўппи ва салла фалокати\nЎша давр анъаналарига кўра эркакларда,у ким бўлишидан қатъий назар бош кийимда юрар, яъни салла ёки оқ дўппи кияр эди. Харбийларга фармон берилдики, саллали, оқ дупписи бор эркакни олиб келасан, буйруғингга бўйсунмаса отасан дейилди. Истибдод солдатлари хар бир бош кийими бор кимсани, “Саники эшон” деб тутиб урар, ёки салла ўраган хар бир одамни Дукчи эшон муриди деб гумон қилиб, сўроққа тутарҳамда хибс этар эди. Бунинг натижасида, шаҳар халқи ҳамда расмий фуқоролар саллали бозорларга чиқолмай қолди. Оқ дўппидан асар ҳам қолмади. Кимдаки бўлса куйдириб йўқотди. Порахўрлик амалдорлар ичида ниҳоятда авж олди. Бечора халқни арз этар жойи қолмаган эди. Дунёпарст бўлиб кетган мингбошилар, бу жараёндан унимли фойдаланашиб, кимники шаҳарда дўкони бўлса, кечаси чақириб бориб; “Сени тутиб бераман, эшонни ҳовлисида кўрган эдим” деб, бор-будини суғуриб олишга ҳаракат қилар эди. Бу ҳодисалар бугунги кунда сизу-бизларни замонамизда оддий ҳақиқатга айланиб улгурди. Эшонни тутиш баҳонаси билан шаҳарда умумий тинтувлар, қамоққа олишлар шундай авж олдики, хатто қамоқҳоналар тўлиб кетиб, янги ҳибсхоналар барпо этилди. Бу даврда Тукистондаги барча ҳарбийлар бу тадбирга жалб этилган эди. Эски шаҳарда тўп-тўп солдатларюрар, кўрган кишисини урар, чопиб кетар эди. Бахорнинг охирги ойлари бўлиб, халқдаги “илик узилди” вақти эди, бунинг устига ҳаво иссиқ, халқ эса оч эди.\nЭшонни топа олмаганидан ғазабга минган Фарғона губернатори келиб, “Агар халқ етакчиларини тутиб бермасалар, Андижон уездини тамоман отиш(қатлиом) қилишини айтиб дағдаға қилди. Ўзининг шахсий манфаатининг халқ манфаатидан устун кўрувчи хоин, малай, худбин кимсалар бундай фурсатдан унумли фойдаланиб қолишликка ҳаракат қилдилар. Шундай хоинлардан бир нечаси чор тарафга от солдирдилар.Ванихоят, Қодирқул мингбоши Андижон ҳокимига “рапорт” бериб, эшонни тутиб келганин баён қилди. Соат ўн бирлар чамасида Муҳаммадали эшонни янги шаҳарга олиб келинди. Шу ўринда эшон бобони бир фазилатига қойил қолиш керакки, ҳар қанча қийнасалар ҳам, урсалар ҳам, хатто жони узулгунга қадар, бирорта инсонни яъни бирорта ўзига эргашганларнинг исмини айтиб, на рус харбийларига, на ҳокимлик вакилларига номини айтмади(сотмади). Бундан ғазаби жунбушга келган Андижон ҳокими халқни кўчага чиқишини, яъни эшонни тамошо қилишга чақирди. Аммо халқнинг бирор вакили остона ҳатлаб кўчага чиқмади. Бу чиқмасликларининг икки сабаби бор эди; Аввало халқ Муҳаммадали эшондан яхшилик кўрган эди, яъни бир неча йиллар давомида эшон халқни иссиқ-совуғидан хабар олган, уйсизга уй берган, очга нон берган, оғир изғиринли қишдан халқни ҳам чорвасини ҳам эсон-омон чиқиб олишида бор-будини аямаган, хайр-саҳоватли, қўли очиқ, бир сўз билан айтганда халқ билан яшаган мард бошқарувчи эди. Бундай халқпарвар етакчисини юзига оёқ қўйишга жазм қиладиган “нонкўр” йўқ эди. Қолаверса бир неча кунги қатлларданҳокимятга нисбатан нафрати тўлганхалқ, итоатдан юз ўгирган эди.\nЭшонни ушлаб келган хоин Қодирқулўша куниёқ эски шаҳар Андижонга оқсоқоллик лавозимига тайин этилди. Унга ёрдам берган Яъқуб қўрбошини эса, Қўқон қишлоққа мингбоши этиб тайинланди. Шахар тинчлигини сақлашлик Қодирқулга топширилган кундан бошлаб халққа зулмни шу даражада кучайтирдики, хар бир фуқоро Қодирқулни олдидан энгашиб, қуллуқ қилган холда ўтиши қонунга айланди. Бу хоинни қилгиликларини кўрган Рус амалдорлари хам, халқни ўзига “рукуъ” қилдиришга ўтиб олди. Бечора заҳматкаш халқ “шапкалик”ни кўрса ўрнидан туриб эгилиб салом бериш одатий холга айланди.\nНоҳақ асир олинган халқни жазоланиши.\nБу фурсатданфойдаланган мунофиқ сифат амалпараст кимсалар, ўзларига ёқмаган кимсаларни “эшонга қарашли” дея тутиб келар эдилар. Тутиб келинганлар албатта хибс этилар, ёки оломонни олдига олиб чиқиб ўлим даражасига қадар калтакланар эдилар. Тўрт солдат босиб турар, қўлидаги новда синибкетгунга қадар урар, чарчаса тўхтатар, чарчамаган бўлса янги новда билан уришни давом эттирар эди. Қирқ-эллик марта ургунга қадар дод деб овоз чиқариб турар, сўнг овози чиқмай хушидан кетар, сўнг иккинчи жабрдийдани олиб келар эди. Шу алфозда калтакланар ўлганларини ажратиб, тирикларини турмага олиб кирилар эди. Кунлардан бирида шундай холат юзбердики, мингбошилар воситасида, халқ турманинг олдига хайдаб келтирилди. Шундан сўнг турмадан беш кишини олиб чиқилиб, атрофига одамларни айлантириб қўйдилар. Ғазабга минган рус харбийлари барчаларини устларидаги кийимларини тортиб ечиб олди. Иккитасини милтиғини қўндоғи билан уриб ётғизиб,оёқ-қўлини боғладилар. Муйсафидхоин губернаторЧайковиский келиб, асирларга қараб; “Сизлар подшохнинг кимлигини билмас экансизлар” дея “Ур!” деб буюрди. Солдатлар тўплаб қўйилган калтаклар билан ура бошлади. Урилганларнинг орқалари ёрилиб, қонлари оқиб тушди. Иккинчисини тур деган эди тура олмагач, солдатлар судраб олиб чиқиб кетаётганида жони узилди. Барча олиб чиқилганларнинг баъзиси ўлди, баъзиси эса чала жон холатида турмага қайтарилди. Авом халқ нима қиларга ҳайрон, гапиришга мажоли йўқ холда уй-уйларига тарқалдилар.\nМақолада Фозилбек Отабек ўғлининг “Дукчи Эшон воқеаси” китобидан фойдаланилди


KUN.UZ дайжести: 9 сентябрда кенг муҳокамага сабаб бўлган хабарлар\n00:53 / 10.09.2015\nҲурматли ўқувчилар, эътиборингизга 9 сентябрь куни кенг муҳокамага сабаб бўлган хабарларни такроран ҳавола этамиз.\nТошкент шаҳрининг 4та туманидаги кўчалар капитал таъмирдан чиқарилади>>\nТошкент шаҳридаги марказий кўчаларни таъмирлаш ва техник хизмат кўрсатиш бошқармаси шаҳардаги бир қатор кўчаларни капитал таъмирдан чиқариш бўйича тендер эълон қилди.\nТошкент вилоятининг айрим мактаб ва мактабгача таълим муассасаларидаги аҳвол талабга жавоб бермаслиги аниқланди>>\nХалқ депутатлари Тошкент вилоят Кенгашининг қарорига кўра, махсус ишчи гуруҳлар томонидан ҳар бир туман ва шаҳардаги мактаб ҳамда мактабгача таълим муассасаларида мавжуд камчиликлар ва уларнинг сабаблари ўрганилди.\nСтив Джобс суриялик(ми)\nШвецариялик бизнесмен Дэвид Галбрайт Apple корпорацияси асосчиси Стив Жобснинг насаби ҳақидаги мулоҳазаларини Twitter саҳифасида эълон қилди.\nҚозоғистонда полициячи ўз тўйи куни ишидан бўшатилди>>\nҚозоғистоннинг Жезқазған шаҳри ички ишлар бошқармаси йўл-патруль полициячиси ўзининг тўйи куни ўз лавозимидан бўшатилди. Бунга ИИБ полициячи тўйидаги тўй кортежи йўл қоидаларини бузиб, қолган автомобиллар ҳаракатланишига халақит берганидан дарак топгани сабаб бўлган. Бундан хабар топган ИИБ раҳбарияти куёвнинг ҳуқуқ-тартибот муассасаларидан бўшатилиши ҳақида буйруқ берди.\nНепалда зилзила қурбонларига ёрдам бериш учун борган америкалик аёл ўлдирилди>>\nНепалда зилзила қурбонларига ёрдам бериш учун мамлакатга ташриф буюрган америкалик аёл ўлдирилди. Reuters агентлигининг маълум қилишича, полиция аёлнинг танасини қидирмоқда.\nИталия ва Франция Альп тоғларидаги музлик учун баҳслашмоқдалар>>\nПолициячилар томонидан ўлдирилган афроамерикалик йигит оиласига 6 млн доллар товон пули тўланадиган бўлди>>\nАҚШнинг Балтимор шаҳри ҳукумати полициячилар томонидан ўлдирилган афроамерикалик Фредди Грейнинг оиласига 6,4 млн доллар товон пули тўлайдиган бўлди.\nХодорковский фамилиясини бренд сифатида рўйхатдан ўтказди>>\nРоссия ва дунёнинг яна 15 мамлакатида ХОДОРКОВСКИЙ (KHODORKOVSKY) бренди пайдо бўлди. “Коммерсантъ” нашрининг ёзишича, бу бренд ЮКОСнинг собиқ раҳбари Михаил Ходорковский билан боғлиқ MBK IP UK Limited компанияси томонидан очилган.\nLufthansa учувчилар иш ташлаши сабабли мингдан кўпроқ рейсни бекор қилди>>\nLufthansa авиакомпанияси учувчилар иш ташлаши сабабли бутун дунё бўйлаб мингдан кўпроқ рейсни бекор қилди.\nОбама айиқ еб тугатмаган лососни еб битирди>>\nАҚШ президенти Барак Обама айиқ еб тугатмаган лососни еб битирди. NBC каналининг Twitter орқали хабар қилишича, бу Аляскада кечаётган Running Wild шоуси съёмкалари жараёнида содир бўлган.\nМексикадаги шифохона ишчиси овқат тайёрланадиган қозонда чўмилди>>\nМексика шифохоналаридан бирида тасвирга олиниб, интернетга жойланган видео катта можароларга сабаб бўлди. Роликда тиббиёт маскани ходимларидан бирининг овқат тайёрлашга мўлжалланган қозонда чўмилгани акс этган.\nМагнитогорслик болалар ўра ковлаб, “Ягуар” сотиб олиш учун болалар боғчасидан қочиб кетишди>>>\nМаълумотларга кўра, ҳодиса ўтган ҳафтада содир бўлган, бу ҳақда фақатгина сешанба, 8 сентябрь куни маълум қилинган.


Россияда ишлаётган мигрантларнинг 60 фоизи маълумотли ва мутахассисликка эга\nРоссияда ишлаётган мигрантларнинг 60 фоизи маълумотли ва мутахассисликка эга 129\nЭтносиёсий ва минтақавий тадқиқотлар маркази (ЭМТМ) ўтказган тадқиқотларда иштирок этган мигрантларнинг тахминан 60 фоизи ўз ватанида маълумотга ва мутахассисликка эга бўлганини маълум қилган.\nМутахассисларнинг тасдиқлашича, мигрантлардаги асосий муаммо, бу – тил билмаслик. Бу ҳолат Россия ҳамжамиятига интеграцияни чекламоқда, дейилади тадқиқотда.\n“2011 ва 2017 йилларда ўтказилган тадқиқот натижалари солиштирилганида, уларда тил ўрганишга хоҳиш йўқ, деган хулосага келишга сабаб бўлмоқда. Қозоғистон ва Украина фуқароларидан ташқари қарийб барча мигрантларда ишда ва дўстлар орасида рус тилидан фойдаланиш даражаси тушиб кетган. Тожикистон ва ўзбекистонлик гастербайтерлар рус тилидан энг кам фойдаланади – у ҳаттоки ишда ҳам 53 фоиз ҳолатдагина асосий тил ҳисобланади”, – дейилади экспертлар хулосасида.\nМазкур тадқиқот мобайнида мигрантлар ксенофобияга камроқ дучор бўлаётгани ҳам маълум бўлди. Кўпчилик маҳаллий аҳоли улар билан яхши муносабатда бўлаётганини таъкидлаган. Ишга жойлашишда фақатина 9 фоиз ҳолатда уларга нисбатан салбий муносабатда бўлинган. Аввалги тадқиқотларда бу кўрсаткич 24 фоизни ташкил этган. Кундалик мулоқотда аввалги 16 фоиз ўрнига 6 фоиз мигрантлар қийинчиликларга дуч келмоқда.\nМарказий осиёлик мигрантлар Россияда узоқ вақт қолишни истамаслигини ҳам маълум қилган. Кўпчилик респондентларни фақатгина пул ишлаш қизиқтиради. 20 фоизи эса РФ фуқаролигини олса ҳам ўз ватанида яшашни режалаштираётганини маълум қилган.


16:52, 20.06.2021 // 126372\nЎзбекистонда хизмат кўрсатган артист Охунжон Мадалиев ҳақида «Дарё» мухбири Феруз Муҳаммад хотира кўрсатув тайёрлади.\nУшбу дастурда Охунжон Мадалиевнинг вафоти ҳақида одамлар орасида юрган миш-мишларга ҳам ойдинлик киритилди.\n«Ҳеч қачон наркотик модда истеъмол қилганини кўрмаганман»\nФото: «Дарё» / Охунжон Мадалиевнинг ҳайдовчиси Пўлатжон Омонов\nМен ўша кунлари Охунжон акамга ҳайдовчи эдим, Tico’да юрардим. Ўша куни Охун акани акалари олиб кетган эди. Тўйга бордик, водийда тўй икки қисм бўлади. Эрталаб куёв ота-онасининг ҳамкасблари келади. Кейин куёв навкар, базм бўлади. Жуда чиройли тўй бўлган, тўй тугади. Ҳамма чиқди. Охун акамни кутиб турибмиз, Охун акам чиқиб менга, «Сиз составни акамни машинасига ўтказинг, Tico’да кетамиз», деди.\nЙўлга чиқдик. Охун акам тўйдан чарчаб чиққанлар, доим тўйдан чиққанларида узоқ йўлда ухлаб кетардилар. Уйқулари тез келарди. Эрталабдан кечгача хизмат, шунинг учун йўлда ухлардилар. Фарғонанинг «Гиргили» деган жойида доирачимиз Анвар ака турардилар, ўшанинг ҳовлисига бордик, етиб боргандан кейин уйғотдим, «Охун ака, келдик, туринг» десам, индамаяптилар. «Шунақа қаттиқ ухлаб қолдиларми?», деб яна «Охун ака», деб туртсам ҳам уйғонмаяптилар. Кейин ичкарига кириб акалари Азим акамни айтиб чиқдим, уйғотиб кўрдик турмаяптилар. Қўрқиб кетдик. Шифохонага қараб ҳайдадик. Тез ёрдам кўрсатишди, доктор чиқиб, «Ярим соат, 40 минут бўлибди, Охун акани бериб қўйдик», деб чиқди. Биз шок ҳолатидамиз, соппа-соғ одам, касал эмасди, кўпчилик «наркотик модда қабул қилган», деган гап чиқарган, йўқ, Охун акамни ҳеч қачон наркотик модда истемол қилганини кўрмаганман, бу бўлмаган гап. Одамлар ҳар хил гапни гапираверар экан. Эл оғзига элак тутиб бўлмайди деб бежиз айтишмас экан.\nПўлатжон Омонов, Охунжон Мадалиевнинг ҳайдовчиси\n«Охунжон ҳақида турли бўҳтонларни айтишди»\nФото: «Дарё» / Охунжон Мадалиевнинг устози Қиличбек Тожиев\nМенга Охунжон вафот этгани ҳақида телефон қилиб айтишди, мен эса ишонмадим. Чунки ўша пайтда таниқли санъаткорлар тўғрисида, «Шерали Жўраев ўтиб қолибди, фалончи ўтиб қолибди», каби миш-мишлар кўп тарқалар эди. Мен яна шунақа гапдир-да энди деб ўйладим. Кейин секин бордим. Борсам шунақа вазият, барибир ҳам ишонмаяпман. Кейин эртаси куни чиқардик. Ҳозиргача ҳам аслида ишонмаймиз.\nОхунжон ҳақида турли бўҳтонларни айтишди. Охунжон ҳалол инсон эди. У пайтда фонограмма бўлмаган, бир ойлаб қўшиқ айтарди, раҳматли шундай қаттиқ чарчаганидан, машинада ухлаб қоларди.\nОхунжонни томоғи оғриб қолиб, иситмаси чиқиб қолганди. Шу юрагига ортиқча босим берган эканми, шундан ўтиб кетдими, билмадим.\nҚиличбек Тожиев, Ўзбекистонда хизмат кўрсатган артист, Охунжон Мадалиевнинг устози\n«Морг»да кўриб тамом бўлганман\nФото: «Дарё» / Охунжон Мадалиевнинг шогирди Абдужалил Қўқонов\nБир кун аввал Охун акам билан бирга бўлганмиз. Мени Ёзёвонда тўйим бўлган, Охун акамни тўйлари Фарғона шаҳарда бўлган. У пайтда Motorola деган телефон бўларди, устоз-шогирдлар олганмиз. «Мен тўйни тугатиб сизга қўнғироқ қиламан, Фарғонада кўришамиз, яқинда Наманганга борганимда йўлдан балиқ бериб юборишди, шуни пишириб еймиз», деди раҳматли. Бозорларга тушдик, анча бирга юрдик, Польша бозор деган бозор бор эди, ўша ерга тушиб кийим-кечаклар олдик. Эртаси куни мен тўйни тугатдим, Охун акам роса менга телефон қилган эканлар, у пайтда телефон ҳамма жойда ҳам ишламас эди, Ёзёвонда мен борган жойда антенна бўлмаган, менга тушолмаганлар. Кейин мен антеннали жойга чиққанимда, менга телефон қилди деган билдиришнома келган, Охунжон акамга қайтиб телефон қилсам, телефонлари ўчиқ. Уйга бордим, телефон келди, кўтарсам, «Охун акам шунақа бўлиб қолди», дейилди. Мен «морг»га келиб кўрмагунимча ҳам ишонганим йўқ, кўрганимдаям ишонганим йўқ. Ичимда «унақа бўлиши мумкин эмасди», деяпманда.\nҲақиқий бир яқин инсонни йўқотиш қанчалик азоб эканини, қанчалик қийинлигини ўшанда билганман. Чунки мени жуда ҳам эркалатиб, Жексон деб чақириб, ота-онамдек ер-у кўкка ишонмасдилар. Шогирд сифатида яхши кўрардилар, шогирдлари кўп эди, лекин узоқ йиллар давомида ёнларида мен юрганман.\n«Морг»да кўриб тамом бўлганман, ёнларига ҳам боролмай қолганман. Биров кутмаган нарсалар бўлган. Ҳалигача хаёлимда у инсон тирик, тушларимда ҳам кўриб тураман. «Ёлғондан бир ўлган эдим, мен келдим», деб айтадилар тушларимда, «ростан ҳам тирикмиканлар», деган фикр ҳозиргача хаёлимдан ўтади.\nУ инсон биз учун ҳеч қачон ўлмайди, улар ўлмас асарлар яратиб кетган ўлмас ижодкордир.\nАбдужалил Қўқонов, хонанда, Охунжон Мадалиевнинг шогирди\nМаълумот учун, Охунжон Мадалиев 1963 йил 21 май санасида Фарғона вилояти Олтиариқ тумани, Янгиараб қишлоғида дунёга келган. Охунжон Мадалиев 1999 йилда Ўзбекистонда хизмат кўрсатган артист унвонига сазовор бўлган. Унинг «Туркман қиз», «Унутмоқ осонмас бизларни», «Кетаман», «Насибам», «Мақсадинг нима?», «Сени бугун кўрмасам бўлмас», «Жавоҳирим», «Ёлғиз аёл» каби юзлаб қўшиқлари мухлислар орасида оммалашган.\nОхунжон Мадалиев 2000 йил 29 июнь куни юрак хуружидан вафот этган.\n20:05 Кеча // 97961\n22:22, 26.07.2021 // 86008\n13:52 Кеча // 68923\n21:12, 26.07.2021 // 66536\n07:23 Бугун // 66362